46 SURAT AL-‘AHQAF nr46 in site
(Mekkană [66]; 35 versete)

În numele lui Allah Cel Milostiv, Îndurător

1. Ha’, Mim.

2. Revelarea Cărţii este de la Allah Cel Puternic şi Înţelept.

3. Noi nu am creat cerurile şi pământul şi cele care se află între ele decât întru adevăr şi [pentru] un termen hotărât. Însă aceia care nu cred se întorc de la cele despre care au fost preveniţi.

4. Spune: “Ce credeţi voi despre acelea pe care le chemaţi în locul lui Allah? Arătaţi-mi ce au creat ei pe pământ! Sau au ei vreo parte [alături de Allah] la ceruri? Aduceţi-mi mie o carte de dinaintea acesteia sau vreo urmă de ştiinţă, dacă voi grăiţi adevăr!”

5. Şi cine este mai rătăcit decât acela care cheamă în locul lui Allah pe cineva care nu-i va răspunde lui până în Ziua Învierii, căci ei nu bagă în seamă chemarea acestora!

6. Iar când oamenii vor fi adunaţi [pentru judecată], ei le vor fi duşmani şi vor tăgădui adoraţia lor.

7. Şi când li se recită lor versetele Noastre cele limpezi, zic aceia care nu cred despre Adevăr, când vine la ei: “Aceasta este vrăjitorie limpede!”

8. Sau zic ei: “El l-a plăsmuit!” Spune: “Dacă l-am plăsmuit, atunci voi nu aveţi nici o putere pentru mine împotriva [pedepsei] lui Allah! Însă El ştie prea bine ceea ce vorbiţi voi împotriva lui. El este de ajuns ca Martor între mine şi între voi. Şi El este Iertător şi Îndurător!”

9. Spune: “Eu nu sunt nou între trimişi şi nu ştiu ce se va face cu mine şi nici cu voi. Eu nu urmez decât ceea ce îmi este revelat şi nu sunt decât un prevenitor limpede!”

10. Spune: “Ce ziceţi voi, dacă [se adevereşte că el] este de la Allah şi voi îl tăgăduiţi, în vreme ce un martor dintre fiii lui Israel face mărturie că este deopotrivă cu ea [cu Tora] şi el crede, în vreme ce voi vă arătaţi îngâmfaţi? Allah nu călăuzeşte neamul de nelegiuiţi!”

11. Şi cei care nu cred spun către cei care cred: “De ar fi fost el bun, nu ne-ar fi luat-o ei înainte cu aceasta!” Şi cum nu se vor lăsa călăuziţi de el, vor zice ei: “Aceasta este o minciună veche!”

12. Însă mai înainte de el a fost Cartea lui Moise, ca îndreptar şi ca îndurare, iar aceasta este o Carte care întăreşte, în limba arabă, pentru a-i preveni pe aceia care au fost nedrepţi şi ca bunăvestire pentru făcătorii de bine.

13. Aceia care spun “Domnul nostru este Allah!” şi urmează calea cea dreaptă, nu au a se teme şi nici nu vor fi ei mâhniţi.

14. Aceia vor fi oaspeţii Raiului, veşnic sălăşluitori în el, ca răsplată pentru ceea ce au săvârşit.

15. Noi i-am poruncit omului să le arate bunătate părinţilor săi. Mama sa l-a purtat cu dureri şi l-a născut cu dureri. Purtarea lui în pântece şi [până la] înţărcarea lui sunt treizeci de luni. Iar când ajunge în plină putere şi împlineşte patruzeci de ani, zice el: “Doamne, ajută-mă pe mine ca să-Ţi aduc mulţumire pentru binefacerea Ta, cu care Te-ai îndurat de mine şi de părinţii mei, şi să împlinesc o faptă bună care să-Ţi placă! Şi fă ca urmaşii mei să fie oameni buni [evlavioşi]! Eu mă întorc la Tine, căindu-mă, şi eu sunt dintre cei supuşi!”

16. Aceştia sunt aceia de la care primim [faptele lor] cele bune pe care le-au împlinit şi peste ale căror fapte rele Noi trecem. [Ei vor fi] dintre oaspeţii Raiului: o făgăduinţă adevărată ce le-a fost făcută lor.

17. Dar [este şi] acela care zice către părinţii săi: “Uff şi voi! Îmi făgăduiţi că voi fi scos [din mormânt la viaţă], după ce au trecut [atâtea] neamuri înainte de mine!” iar ei cer ajutor de la Allah, [zicând]: “Vai ţie! Fii cu credinţă! Făgăduinţa lui Allah este adevărată!” Dar el răspunde: “Acestea nu sunt decât poveşti ale celor de demult!”

18. Aceştia sunt aceia cărora li s-a cuvenit cuvântul [prescris] dintre neamurile de djinni şi de oameni care au trecut mai înainte de ei că ei vor fi pierduţi!

19. Şi pentru fiecare sunt trepte, după cele pe care le-au săvârşit, pentru ca [Allah] să-i răsplătească pe ei după faptele lor; şi ei nu vor fi nedreptăţiţi.

20. Şi în  Ziua când aceia care nu au crezut vor fi daţi Focului, [li se va zice lor]: “Voi aţi risipit lucrurile voastre bune în viaţa cea pământească şi v-aţi bucurat pe deplin de ele! Astăzi voi veţi fi răsplătiţi cu pedeapsa umilinţei, pentru că v-aţi semeţit pe pământ, fără drept, şi pentru că aţi fost nelegiuiţi!”

21. Adu-ţi aminte de faptele lui ‘Ad, când a prevenit el pe neamul său din Al-‘Ahqaf – şi au trecut prevenitori şi mai înainte de el şi după el – [zicând]: “Adoraţi-L voi numai pe Allah! Eu mă tem pentru voi de pedeapsa unei zile mari!”

22. Au zis ei: “Ai venit la noi ca să ne depărtezi de la zeii noştri? Adu-ne nouă cele cu care ne ameninţi, dacă eşti tu dintre aceia care grăiesc adevăr!”

23. Le-a zis: “Dar ştiinţa se află numai la Allah. Eu vă vestesc cele cu care am fost trimis, însă văd că voi sunteţi un neam de oameni neştiutori.”

24. Şi când au văzut un nor venind către văile lor, au zis ei: “Acesta este un nor care ne va da ploaie!” “Ba nu! El este ceea ce aţi cerut voi să vină mai degrabă: un vânt în care se află pedeapsă dureroasă,

25. Care nimiceşte totul, la porunca Domnului său!” Şi în dimineaţa [următoare] nu s-au mai văzut decât sălaşurile lor. Astfel am răsplătit Noi neamul de nelegiuiţi.

26. Şi i-am întărit Noi pe ei cu ceea ce nu v-am întărit pe voi. Şi i-am dăruit pe ei cu urechi, cu ochi şi cu inimi, dar nu le-au fost lor de nici un folos nici urechile lor, nici ochii lor, nici inimile lor, fiindcă ei au tăgăduit semnele lui Allah şi i-a împresurat pe ei cea pe care au luat-o în râs.

27. Noi am nimicit cetăţile din jurul vostru şi am tâlcuit semnele în fel şi chip, în nădejdea că ei se vor întoarce.

28. De ce nu i-au ajutat pe ei aceia pe care i-au luat ei, în locul lui Allah, ca zei ca să-i apropie. Însă ei i-au părăsit şi aceasta a fost doar o minciună a lor şi ceea ce ei au plăsmuit.

29. Şi [adu-ţi aminte] când am abătut Noi către tine o ceată de djinni ca să asculte Coranul. Şi când s-au adunat ei, au zis: “Asculaţi cu luare-aminte!” Iar când s-a terminat, s-au întors la neamul lor ca îndemnători şi prevenitori.

30. Şi au zis ei: “O, neam al nostru! Noi am auzit o Carte, care a fost trimisă după Moise, întărind ceea ce a fost înainte de ea. Ea călăuzeşte către Adevăr şi către o cale dreaptă.

31. O, neam al nostru! Răspundeţi celui care cheamă la Allah şi credeţi în El, căci El vă va ierta păcatele voastre şi vă va apăra pe voi de o pedeapsă dureroasă!”

32. Acela care nu va răspunde celui care cheamă la Allah nu va scăpa de puterea [lui Allah] pe pământ şi nu va avea ocrotitori în locul Lui. Aceia se află în rătăcire învederată.

33. Oare nu văd ei că Allah a creat cerurile şi pământul şi nu a fost neputincios la facerea lor este în stare să-i aducă la viaţă pe morţi? Ba da, El este cu putere peste toate!

34. Şi în Ziua când vor fi aduşi la Foc aceia care nu au crezut, [li se va zice lor]: “Oare nu este acesta adevărul?” Vor zice ei: “Ba da, pe Domnul vostru!” Va zice: “Gustaţi pedeapsa pentru ceea ce aţi tăgăduit!”

35. Deci rabdă, aşa cum au răbdat cei statornici dintre trimişi şi nu cere să vină degrabă asupra lor! Şi în Ziua când vor vedea ce li se promite, atunci li se va părea că nu au rămas [pe pământ] decât un ceas dintr-o zi. Iată o vestire! Şi oare cine să fie nimiciţi afară de neamul de nelegiuiţi?

47 SURAT MUHAMMAD

(Medinită [95]; 38 versete)

În numele lui Allah Cel Milostiv, Îndurător

1. Acelora care nu cred şi opresc de la calea lui Allah, El le va zădărnici faptele lor,

2. Iar acelora care cred şi săvârşesc fapte bune şi cred în ceea ce i-a fost trimis lui Muhammad – şi acesta este Adevărul de la Domnul lor! –, El le va şterge faptele lor cele rele şi va îndrepta starea lor.

3. Aceasta pentru că aceia care nu cred urmează deşertăciunea şi pentru că aceia care cred urmează Adevărul [venind] de la Domnul lor. Astfel face Allah pilde pentru oameni.

4. Atunci când îi întâlniţi [în luptă] pe aceia care nu cred, loviţi gâturile lor, iar când îi slăbiţi pe ei, legaţi-i straşnic în lanţuri! Apoi, fie îndurare, fie răscumpărare, până ce războiul se sfârşeşte. Astfel, iar de ar voi Allah, El s-ar răzbuna pe ei. Însă El vă încearcă pe unii prin alţii. Iar acelora care sunt ucişi pe calea lui Allah El nu le va lăsa faptele lor să fie în deşert.

5. El îi va călăuzi şi va îndrepta starea lor

6. Şi îi va face pe ei să intre în Raiul pe care El li l-a făcut cunoscut.

7. O, voi cei care credeţi! Dacă voi Îl veţi sprijini pe Allah, vă va sprijini şi El pe voi şi va întări picioarele voastre.

8. Iar aceia care nu cred vor avea parte de nenorocire şi Allah va lăsa faptele lor să fie în deşert.

9. Aceasta fiindcă ei au pizmuit ceea ce a pogorât Allah şi, de aceea, El a zădărnicit faptele lor.

10. Oare nu au purces ei prin lume pentru ca să vadă cum a fost sfârşitul celor de dinainte de ei? Allah i-a nimicit. Şi asemenea [soartă] vor avea cei care nu cred.

11. Aceasta pentru că Allah este Ocrotitorul celor care cred şi pentru că aceia care nu cred nu au nici un ocrotitor.

12. Allah îi duce pe aceia care cred şi săvârşesc fapte bune în grădini pe sub care curg pâraie, în vreme ce aceia care nu cred se vor bucura [în această lume] şi vor mânca aşa cum mănâncă dobitoacele şi Focul le va fi lor sălaş.

13. Şi câte cetăţi mai puternice decât cetate ta, care te-a alungat, am făcut Noi să piară, fără să aibă ei nici un ajutor!

14. Oare acela care se ţine de o dovadă limpede [venită] de la Domnul său este ca acela căruia i s-a înfrumuseţat fapta sa rea şi a urmat poftelor lui?

15. Iată descrierea Raiului care le-a fost făgăduit celor cu frică de Allah: în el sunt râuri cu apă care nu este stricată şi râuri cu lapte al cărui gust nu se strică şi râuri de vin spre plăcerea celor ce beau şi râuri de miere limpede. Şi vor avea în el din toate rodurile precum şi iertare de la Domnul lor. [Oare sunt ei] ca acela care va sălăşlui veşnic în Foc şi ca aceia cărora li se va să bea apă clocotită, ce le va sfâşia măruntaiele?

16. Şi printre ei sunt unii care te ascultă, însă numai ce ies de la tine şi le zic ei acelora cărora li s-a dăruit cunoaşterea: “Ce a spus el adineauri?” Aceştia sunt cei cărora Allah le-a pecetluit inimile şi care au urmat poftelor lor.

17. Acelora care se află pe calea cea bună, El le sporeşte călăuzirea şi le dăruieşte evlavie.

18. Şi oare aşteaptă ei altceva decât Ceasul, să vină asupra lor pe neaşteptate? Semnele lui au şi venit! Şi cum să mai fie prevenirea lor, când va veni asupra lor?

19. Deci să ştii că nu este nici un dumnezeu afară de Allah şi cere iertare pentru păcatele tale şi pentru dreptcredincioşi şi dreptcredincioase! Allah cunoaşte umbletul vostru [pe pământ] şi odihna voastră [în Lumea de Apoi].

20. Aceia care cred zic: “De-ar fi trimisă o Sură!” Dar când este revelată o sură limpede, în care este pomenită lupta, îi vezi pe cei care au o boală în inimile lor privind spre tine cu privirea aceluia care este leşinat, la apropierea morţii. Dar mai potrivite ar fi pentru ei

21. Ascultarea şi vorba cuviincioasă. Apoi, când lucrul este hotărât, ar fi mai bine pentru ei dacă ar trudi pentru Allah.

22. Şi dacă vă întoarceţi voi, nu s-ar putea să semănaţi voi stricăciune pe pământ şi să rupeţi legăturile voastre de rudenie?

23. Aceştia sunt cei pe care i-a blestemat Allah şi i-a făcut pe ei surzi şi le-a orbit vederile lor.

24. Oare ei nu cugetă la Coran sau peste inimile lor sunt lacăte?

25. Pe aceia care întorc spatele, după ce drumul cel drept li s-a arătat cu limpezime, îi ispiteşte Şeitan şi-i înşeală.

26. Aceasta pentru că ei le zic acelora care pizmuiesc ceea ce trimite Allah: “Noi voim să dăm ascultare unei părţi a poruncilor voastre!” Însă Allah cunoaşte ceea ce tăinuiesc ei.

27. Şi cum [va fi] când îi vor lua îngerii şi-i vor lovi peste feţele şi peste spatele lor?

28. Aceasta pentru că ei urmează ceea ce Îl mâniază pe Allah şi pizmuiesc ceea ce este mulţumire a Lui şi, de aceea, El va face zadarnice faptele lor.

29. Ori îşi închipuie aceia care au boală în inimile lor că Allah nu va scoate la iveală ura lor ascunsă?

30. Dacă am voi Noi, ţi i-am arăta ţie şi i-ai recunoaşte pe ei după semnele lor. Dar o să-i cunoşti tu după tonul vorbei lor. Iar Allah cunoaşte faptele voastre.

31. Şi vă vom încerca până ce îi vom cunoaşte pe cei care luptă [pentru cauza lui Allah] dintre voi şi pe cei statornici şi vom dovedi veştile despre voi.

32. Aceia care nu cred, împiedică de la calea lui Allah şi se împotrivesc Trimisului, după ce li s-a arătat lor limpede calea cea dreaptă, nu-i vor pricinui lui Allah nimic rău şi El va zădărnici faptele lor.

33. O, voi cei care credeţi! Fiţi cu ascultare faţă de Allah şi fiţi cu ascultare faţă de Trimis şi nu faceţi ca faptele voastre să fie în deşert!

34. Pe aceia care nu cred şi împiedică de la calea lui Allah, iar apoi mor fiind necredincioşi, Allah nu-i va ierta.

35. Nu slăbiţi şi nu chemaţi la pace, pentru că voi sunteţi deasupra, căci Allah este alături de voi şi nu vă va lăsa niciodată să pierdeţi răsplata faptelor voastre!

36. Iară viaţa pământească este numai joacă şi glumă. Şi de veţi crede voi şi de veţi fi cu frică [de Allah], vă va dărui El răsplata voastră şi nu vă va cere bunurile voastre.

37. Şi de vi le-ar cere El şi v-ar stânjeni pe voi, aţi fi voi zgârciţi şi El ar scoate la iveală răutăţile voastre.

38. Iată că voi sunteţi chemaţi să cheltuiţi pe calea lui Allah. Şi unii dintre voi sunt zgârciţi, iar acela care este zgârcit este zgârcit numai spre paguba lui însuşi. Allah este deajuns pentru Sine, iar voi sunteţi săraci. Iar de vă veţi întoarce, El vă va înlocui cu un alt neam şi apoi aceia nu vor fi asemenea vouă.

48 SURAT AL-FATH

(Medinită [111]; 29 versete)

În numele lui Allah Cel Milostiv, Îndurător

1. Noi ţi-am dat ţie o biruinţă răzvedită,

2. Pentru ca Allah să-ţi ierte păcatele tale, cele care au fost şi cele care vor veni, să-şi împlinească binefacerea Sa asupra ta şi să te călăuzească pe un drum drept.

3. Şi pentru ca Allah să-ţi dea un mare ajutor.

4. El este Cel care a trimis liniştea în inimile dreptcredincioşilor, pentru a spori credinţa lor cu credinţă – şi ale lui Allah sunt oştirile din ceruri şi de pre pământ, iar Allah este Atoateştiutor şi Înţelept,

5. Pentru a-i face să intre pe dreptcredincioşi şi pe dreptcredincioase în grădini pe sub care curg pâraie şi în care ei vor fi veşnic sălăşluitori şi pentru ca să le ierte păcatele lor cele rele. Şi aceasta este pentru Allah o mare izbândă.

6. Şi pentru ca să-i pedepsească pe cei făţarnici şi pe cele făţarnice, pe politeişti şi pe politeiste, care nutresc gând rău despre Allah. Asupra lor se va abate cercul răului. Allah s-a mâniat împotriva lor, i-a blestemat şi le-a pregătit lor Gheena. Şi ce soartă rea!

7. Ale lui Allah sunt oştirile din ceruri şi de pre pământ, iar Allah este Puternic şi Înţelept.

8. Noi te-am trimis pe tine ca martor, vestitor de bine şi prevenitor,

9. Pentru ca voi să credeţi în Allah şi în Trimisul Său şi pentru ca să-l sprijiniţi şi să-l cinstiţi [pe Profet] şi să-L preamăriţi dimineaţa şi seara [pe Allah]!

10. Cei care fac jurământ de credinţă faţă de tine fac jurământ de credinţă faţă de Allah; mâna lui Allah este deasupra mâinilor lor. Acela care calcă [jurământul] îl calcă numai în defavoarea lui, iar aceluia care-şi ţine legământul făcut lui Allah El îi va dărui răsplată mare.

11. Aceia dintre arabii beduini care au rămas în urmă îţi vor spune: “Am fost ocupaţi cu averile noastre şi cu familiile noastre, deci roagă-te de iertare pentru noi!” Rostesc cu limbile lor ceea ce nu este în inimile lor. Spune: “Cine poate ceva pentru voi la Allah, dacă vă voieşte El un rău sau dacă vă voieşte El un bine? Ba Allah este bineştiutor a ceea ce faceţi voi.

12. Voi vă închipuiţi că Trimisul şi dreptcredincioşii nu se vor mai întoarce nicicând la familiile lor. Şi aceasta a fost împodobită în inimile voastre. Însă aţi gândit voi gând rău şi aţi fost un neam pierdut."

13. Iar acela care nu crede în Allah şi în Trimisul Său [să ştie că] Noi am pregătit pentru necredincioşi flăcările.

14. A lui Allah este împărăţia cerurilor şi a pământului. El iartă cui voieşte El şi îl pedepseşte pe acela care voieşte El. Allah este Iertător şi Îndurător.

15. Cei care rămân de obicei în urmă vor zice atunci când voi purcedeţi la prăzi ca să le luaţi: “Lăsaţi-ne pe noi să vă urmăm!” Ei voiesc să schimbe cuvântul lui Allah. Spune: “Voi nu ne veţi urma! Aşa a vestit Allah mai înainte!” Dar ei vor zice: “Voi ne pizmuiţi!” Însă ei nu au înţeles decât numai puţin.

16. Spune arabilor beduini care rămân de obicei în urmă: “Voi sunteţi chemaţi împotriva unui neam de oameni cu mare putere şi vă veţi lupta cu ei sau se vor supune ei. Şi dacă veţi asculta, vă va da Allah răsplată bună, iar dacă vă veţi întoarce aşa cum v-aţi mai întors şi mai înainte, vă va pedepsi El cu pedeapsă dureroasă!”

17. Nu este nici un păcat pentru cel orb, nici pentru cel şchiop nu este păcat şi nici pentru cel bolnav nu este păcat. Însă pe acela care ascultă de Allah şi de Trimisul Său îl ajută El să intre în grădini pe sub care curg pâraie, în vreme ce pe acela care se întoarce îl pedepseşte El cu pedeapsă dureroasă.

18. Allah a fost mulţumit de dreptcredincioşi, când ei au făcut legământ cu tine [acolo] sub pom [să moară în lupta pentru cucerirea Mekkăi]. El a ştiut ce a fost în inimile lor şi a făcut să pogoare asupra lor liniştea şi i-a răsplătit pe ei cu biruinţă apropiată,

19. Ca şi cu prăzi numeroase, pe care ei le vor aduna. Allah este Puternic şi Înţelept.

20. Allah v-a făgăduit vouă [alte] prăzi numeroase pe care voi le veţi dobândi şi a grăbit aceasta pentru voi. Şi a îndepărtat El mâinile oamenilor de la voi, pentru ca să fie un semn pentru dreptcredincioşi şi pentru ca să vă călăuzească pe voi pe un drum drept.

21. Şi alte [prăzi mai sunt] asupra cărora voi nu aveţi putere, dar pe care Allah le-a cuprins, căci Allah este cu putere peste toate.

22. Şi dacă aceia care nu cred ar fi luptat împotriva voastră, ar fi întors spatele şi atunci nu ar mai fi aflat nici un ocrotitor şi nici ajutor.

23. [Aceasta este] Legea lui Allah, care a fost şi mai înainte şi nu vei afla schimbare pentru Legea lui Allah.

24. El este Cel care a îndepărtat mâinile lor de la voi şi mâinile voastre de la ei, în Valea Mekkăi, după ce v-a dat vouă izbândă asupra lor. Şi Allah vede bine ceea ce faceţi voi.

25. Ei sunt aceia care nu au crezut şi care v-au oprit pe voi de la Moscheea cea Sfântă şi jertfa a fost împiedicată să ajungă la locul de junghiere. Dacă nu ar fi fost [în Mekka] bărbaţi credincioşi şi muieri credincioase, pe care voi nu-i cunoşteaţi şi pe care voi aţi fi putut să-i călcaţi în picioare, fără să ştiţi, aţi fi avut voi parte de păcat. Allah primeşte în îndurarea Sa pe cine voieşte El. Şi de ar fi fost ei despărţiţi, i-am fi pedepsit Noi pe cei care nu credeau dintre ei cu pedeapsă dureroasă.

26. Şi când cei care nu credeau purtau în inimile lor furia – furia neştiinţei –, Allah a pogorât liniştea Sa asupra Trimisului Său şi asupra credincioşilor şi i-a obligat pe ei la cuvântul evlaviei, pentru că ei au fost cei mai demni şi mai vrednici de el. Allah este Atoateştiutor.

27. Allah a spus adevărat în viziunea prin care El i-a vestit Trimisului Său cu tot adevărul: Veţi intra în Moscheea cea Sfântă, cu voia lui Allah, în siguranţă, cu părul ras şi cu părul scurtat, fără să vă temeţi! Dar pentru că El ştia ceea ce voi nu ştiaţi, a făcut El, înainte de aceasta, o biruinţă apropiată. 

28. El este Cel care l-a trimis pe Trimisul Său cu îndreptare şi cu religia Adevărului pentru ca să o facă să triumfe asupra tuturor religiilor. Şi Allah este de ajuns ca Martor.

29. Muhammad este Trimisul lui Allah. Iar aceia care stau alături de el sunt aspri faţă de necredincioşi şi sunt îndurători între ei. Îi vezi pe ei aplecaţi şi preosternându-se, căutând mila lui Allah şi mulţumirea Lui. Semnele prosternării se văd pe chipurile lor. Aceasta este imaginea lor în Tora. Şi imaginea lor în Evanghelie este că ei sunt asemenea tulpinilor din care au odrăslit mlădiţe, pe care le ajută, şi apoi ele se îngroaşă şi se înalţă pe tulpinile lor, spre  bucuria semănătorilor. Cu ei, Allah îi umple de ciudă pe necredincioşi. Şi Allah a făgăduit acelora dintre ei care cred şi împlinesc fapte bune, iertare şi mare răsplată.

49 SURAT AL-HUJURAT

(Medinită [100]; 18 versete)

În numele lui Allah Cel Milostiv, Îndurător

1. O voi cei care credeţi! Nu o luaţi înaintea lui Allah şi a Trimisului Său şi fiţi cu frică de Allah! Allah este Cel care Aude totul şi este Atoateştiutor.

2. O, voi cei care credeţi! Nu ridicaţi glasurile voastre peste glasul Profetului şi nu strigaţi când vorbiţi cu el, aşa cum strigaţi voi unii la alţii, pentru ca faptele voastre să nu fie în deşert, fără ca voi să băgaţi de seamă!

3. Aceia care coboară glasurile lor înaintea Trimisului lui Allah sunt aceia ale căror inimi le-a încercat Allah pentru evlavie; ei vor avea parte de iertare şi de răsplată mare,

4. Aceia care te cheamă din afara odăilor tale, cei mai mulţi dintre ei nu au judecată.

5. Dacă ar avea ei răbdare până ce tu ieşi la ei, ar fi mai bine pentru ei. Însă Allah este Iertător şi Îndurător.

6. O, voi cei care credeţi! Dacă vine la voi un nelegiuit cu o veste, chibzuiţi cu [mare] băgare de seamă, ca să nu pricinuiţi rău unui neam, din neştiinţă, şi să nu vă căiţi pentru ceea ce aţi făcut!

7. Şi să ştiţi că Trimisul lui Allah este printre voi. Dacă el v-ar da ascultare vouă în multe locuri, aţi cădea voi în păcat, însă Allah v-a făcut pe voi să iubiţi credinţa şi a împodobit-o cu inimile voastre şi v-a făcut pe voi să urâţi necredinţa, ticăloşia şi nesupunerea. Aceştia sunt cei care urmează calea cea dreaptă –

8. Un dar de la Allah şi o îndurare. Iar Allah este Atoateştiutor şi Înţelept.

9. Şi dacă două cete de dreptcredincioşi se ceartă între ele, voi împăcaţi-le! Dacă unul dintre ele este nedrept cu celălalt, atunci luptaţi împotriva celui care este nedrept până ce el se întoarce la porunca lui Allah, iar când se întoarce, atunci împăcaţi-le pe ele cu dreptate şi fiţi nepărtinitori, fiindcă Allah îi iubeşte pe cei drepţi.

10. Dreptcredincioşii sunt fraţi. Deci împăcaţi-i pe cei doi fraţi ai voştri şi fiţi cu frică de Allah! Poate că veţi afla îndurare!

11. O, voi cei care credeţi! Să nu râdă un neam de alt neam, care s-ar putea să fie mai bun decât ei, nici muierile [să nu râdă] de alte muieri, care s-ar putea să fie mai bune decât ele! Nu vă ocărâţi şi nu vă batjocoriţi cu porecle unii pe alţii. Ce rău este numele urât şi ruşinos, după credinţă! Iar cei care nu se căiesc, aceia sunt nelegiuiţi.

12. O, voi cei care credeţi! Feriţi-vă cu străşnicie de bănuieli, căci unele bănuieli sunt păcat! Nu vă iscodiţi şi nu vă ponegriţi unii pe alţii! Oare voieşte vreunul dintre voi să mănânce carnea fratelui său mort? [Nu!] Voi aţi urât aceasta! Şi fiţi cu frică de Allah, fiindcă Allah este Iertător şi Îndurător.

13. O, voi oameni! Noi v-am creat pe voi dintr-un bărbat şi o muiere şi v-am făcut pe voi popoare şi triburi, pentru ca să vă cunoaşteţi. Cel mai cinstit dintre voi în faţa lui Allah este cel mai evlavios dintre voi. Allah este Atoateştiutor şi Bineştiutor.

14. A zis arabii beduini: “Noi credem!” Spune: “Voi nu credeţi! Ci ziceţi: “Noi suntem supuşi!”, fiindcă nu a intrat credinţa încă în inimile voastre! Şi de veţi arăta ascultare lui Allah şi Trimisului Său, voi nu veţi pierde nimic din faptele voastre!” Allah este Iertător şi Îndurător.

15. Dreptcredincioşi sunt numai aceia care cred în Allah şi în Trimisul Său, care apoi nu s-au îndoit şi au luat parte la luptă cu averile lor şi cu sufletele lor, pe calea lui Allah. Aceştia sunt cei adevăraţi.

16. Spune: “Oare voiţi să-I vorbiţi lui Allah despre credinţa voastră, când Allah ştie ce este în ceruri şi ce este pre pământ şi când Allah este Atoateştiutor?”

17. Ei îţi amintesc că ţi-au făcut cinste îmbrăţişând Islamul. Spune: “Nu-mi faceţi nici o cinste cu Islamul vostru! Dimpotrivă, Allah v-a făcut vouă cinste prin aceea că v-a călăuzit spre credinţă, dacă voi sunteţi adevăraţi!”

18. Allah ştie Necunoscutul din ceruri şi de pre pământ şi Allah vede bine ceea ce faceţi voi.

50 SURAT QAF

(Mekkană [34]; 45 versete)

În numele lui Allah Cel Milostiv, Îndurător

1. Qaf. Pe Coranul cel glorios!

2. Însă ei se miră că le vine ca prevenitor unul dintre ei şi cei necredincioşi zic: “Acesta este lucru ciudat!

3. Oare după ce am murit noi şi ne-am făcut ţărână [vom mai fi noi readuşi la viaţă]? Aceasta este o întoarcere depărtată!”

4. Noi ştim ce mistuie pământul din ei. Noi avem o carte păstrătoare.

5. Însă ei au socotit Adevărul drept minciună, când a venit la ei. Şi ei sunt într-o stare încurcată.

6. Oare nu se uită ei spre cerul de deasupra lor cum l-am înălţat Noi şi l-am înfrumuseţat şi cum nu are el nici un fel de crăpături?

7. Iar pământul l-am întins Noi şi am aruncat pe el munţi neclintiţi şi am făcut să crească pe el din fiecare soi minunat,

8. Spre dovadă şi îndemnare pentru fiecare rob acre se căieşte.

9. Şi Noi trimitem din cer apă binecuvântată cu care facem să crească grădini şi grâne pentru seceriş.

10. Şi palmieri semeţi, cu ciorchini rânduiţi unii peste alţii,

11. Ca întreţinere pentru robi. Şi cu ea Noi dăm viaţă unui ţinut mort. Astfel va fi şi ieşirea [din morminte].

12. Înainte de ei, au învinuit de minciună neamul lui Noe, locuitorii din ar-Rass, Thamud,

13. ‘Ad, Faraon, fraţii lui Lot,

14. Locuitorii din Al-Ayka şi neamul lui Tubba’. Toţi i-au învinuit pe trimişi de minciună şi ameninţarea Mea s-a adeverit. 

15. Oare am ostenit Noi la creaţia cea dintâi? Însă ei sunt în îndoială cu privire la o nouă creaţie.

16. Noi l-am creat pe om şi Noi ştim ce-i şopteşte sufletul său, căci Noi suntem mai aproape de el decât jugulara lui.

17. Când cei doi primitori primesc, stând [unul] în dreapta şi [celălalt] în stânga,

18. Şi el nu va rosti nici un cuvânt, fără să aibă lângă el un supraveghetor pregătit [să scrie].

19. Şi vine agonia  morţii cu adevărat: “Aceasta este de ceea ce tu ai fugit!”

20. Se va sufla în trâmbiţă: Aceasta este Ziua ameninţării.

21. Şi va veni fiecare suflet împreună cu un mânător şi un martor.

22. “Tu ai fost nepăsător faţă de aceasta. Şi Noi am îndepărtat vălul tău şi privirea ta este astăzi pătrunzătoare”

23. Şi însoţitorul său va zice: “Iată ce se află la mine pregătit!”

24. Aruncaţi în Gheena pe tot necredinciosul îndârjit,

25. Care împiedică binele, nelegiuit şi bănuitor,

26. Care a aşezat alături de Allah şi un alt dumnezeu! Aruncaţi-l pe el la pedeapsa cea aspră!”

27. Însoţitorul său va zice: “Doamne, eu nu l-am oropsit, ci el s-a aflat în rătăcire adâncă!”

28. El le va zice: “Nu vă certaţi în faţa Mea! Eu v-am trimis ameninţarea mai înainte!

29. La Mine vorba nu se schimbă şi Eu nu sunt nedrept cu robii!”

30. În Ziua aceea, îi vom zice Gheenei: “Te-ai umplut?” Iar ea va răspunde: “Mai sunt încă [de venit]?”

31. Şi va fi raiul adus aproape de cei care se tem [de Allah].

32. “Aceasta este ceea ce s-a făgăduit fiecărui om care se căieşte, păzitor al legământului,

33. Care a fost cu teamă de Cel Milostiv, fără ca el să-L vadă, şi care a venit [către El] cu inima plină de căinţă.

34. Intraţi în el cu pace!” Aceasta este Ziua Veşniciei!

35. În el vor avea tot ceea ce vor voi. Şi la Noi este şi mai mult.

36. Şi câte neamuri am nimicit Noi mai înainte de ei, care erau şi mai puternice decât ei. Şi au purces ei prin ţară, [căutând]. Oare este vreo scăpare?

37. Întru aceasta este o îndemnare pentru cel care are inimă sau ascultă şi este martor.

38. Am creat Noi cerurile şi pământul şi ceea ce se află între ele în şase zile şi nu Ne-a cuprinspe Noi nici cea mai mică osteneală!

39. Deci rabdă ceea ce spun ei şi preamăreşte-L cu laudă pe Stăpânul tău, înainte de răsăritul soarelui şi înainte de asfinţit;

40. Şi în timpul unei părţi din noapte laudă-L pe El! Şi după prosternare!

41. Şi ascultă în Ziua în care cel care cheamă va chema dintr-un loc apropiat,

42. În Ziua când vor auzi strigătul cu adevărat! Aceasta va fi Ziua ieşirii [din morminte].

43. Noi dăm viaţă şi dăm moarte şi la Noi va fi întoarcerea,

44. În Ziua când se va crăpa pământul [lăsându-i] pe ei [să iasă] grăbiţi! Aceasta este o adunare uşoară pentru Noi.

45. Noi ştim bine ce spun ei. Tu nu eşti pus siluitor peste ei. Şi îndeamnă-l prin Coran pe acela care se teme de ameninţarea Mea!

51 SURAT ADH-DHARIYAT

(Mekkană [67]; 60 versete)

În numele lui Allah Cel Milostiv, Îndurător

1. Pe cele care risipesc, împrăştiind

2. Şi pe cele care poartă povară

3. Şi pe cel care lunecă uşor

4. Şi pe cele care împart după poruncă!

5. Ceea ce vi se promite este adevărat,

6. Iar răsplata este hotărâtă!

7. Pe cerul cel bine întocmit!

8. Voi vă aflaţi în vorbă învrăjbită,

9. Prin care este ţinut departe de el cel care a fost îndepărtat.

10. Să fie blestemaţi mincinoşii

11. Care stau nepăsători într-un potop!

12. Ei întreabă: “Când va fi Ziua Judecăţii?”

13. În Ziua aceea, ei vor fi încercaţi prin Foc!

14. “Gustaţi încercarea voastră! Aceasta este ceea ce voi aţi căutat să grăbiţi!”

15. Cei ce se tem [de Allah] vor fi în grădini şi [printre] izvoare,

16. Primind ceea ce le dăruieşte Domnul lor; înainte de aceasta ei doară au fost de bine făcători;

17. Ei nu dormeau decât puţin în timpul nopţii,

18. Iar înainte de ivirea zorilor ei se rugau de iertare

19. Şi în averea lor se afla un drept pentru cerşetor şi pentru cel nevoiaş.

20. Pe pământ se află semne pentru cei care cred cu putere,

21. Ca şi în voi înşivă. Voi nu vedeţi?

22. Şi în cer se află înzestrarea voastră şi ceea ce vi se făgăduieşte.

23. Pe Stăpânul cerului şi al pământului! Aceasta este la fel de adevărat precum aceea că voi puteţi vorbi!

24. Oare nu a ajuns la tine istoria despre oaspeţii cei cinstiţi ai lui Avraam?

25. Când au intrat le el şi au zis: “Pace!”, iar el le-a zis lor “Pace, oameni necunoscuţi!”

26. Apoi s-a dus el pe furiş la familia lui şi a adus un viţel gras.

27. Şi l-a apropiat de ei, zicând: “Voi nu mâncaţi?”

28. Şi l-a cuprins pe el frica, însă ei i-au zis: “Nu te teme!” Şi i-au vestit lui [naşterea] unui fecior înţelept .

29. S-a apropiat muierea lui, văicărindu-se, lovindu-şi obrajii şi a zis: “[Eu sunt] o babă stearpă...”

30. Dar ei au zis: “Aşa a grăit Domnul tău şi El este Înţelept şi Atoateştiutor.”

31. A zis: “Şi ce v-a adus pe voi, trimişilor?”

32. Au răspuns ei: “Noi am fost trimişi la un neam de nelegiuiţi,

33. Ca să aruncăm asupra lor pietre de lut,

34. Însemnate de Domnul tău pentru nelegiuiţi!”

35. Şi i-am scos Noi din ea pe aceia care erau credincioşi,

36. Dar nu am găsit printre ei decât o singură casă de supuşi,

37. Şi am lăsat Noi în ea un semn pentru aceia care se tem de pedeapsa cea dureroasă.

38. [Şi a fost un semn] şi în Moise, când l-am trimis Noi cu o dovadă limpede la Faraon.

39. Însă [acesta] s-a întors cu căpeteniile sale şi a zis: “Un vrăjitor sau un nebun!”

40. Şi l-am apucat Noi împreună cu oştenii lui şi l-am aruncat în mare, căci a fost el vinovat.

41. [Şi a fost un semn] şi în ‘Ad, când am trimis la ei vântul nerodnic,

42. care nu a lăsat nici un lucru peste care s-a abătut, fără să nu-l fi făcut asemenea pulberii.

43. Şi în Thamud, când li s-a zis lor: “Bucuraţi-vă voi până la o vreme!”

44. Şi s-au împotrivit ei cu îndărjire poruncii Domnului lor şi i-a lovit pe ei trăsnetul, pe când ei priveau.

45. Şi n-au mai fost ei în stare să se ridice şi nu au fost de nimeni ajutaţi.

46. Şi în neamul lui Noe, mai înainte, căci şi ei au fost un neam de spurcaţi.

47. Iar cerul l-a înălţat cu puterea Noastră şi Noi îl lărgim.

48. Iar pământul l-am întins şi ce frumos l-am netezit!

49. Şi din fiecare lucru Noi am creat perechi. Poate că voi vă veţi lăsa îndemnaţi!

50. Deci fugiţi voi la Allah! Eu sunt pentru voi prevenitor limpede din partea Lui.

51. Şi nu aşezaţi lângă Allah un alt dumnezeu! Eu sunt pentru voi prevenitor limpede din partea Lui.

52. Tot astfel nu a venit la cei de dinainte de ei nici un trimis fără ca ei să nu zică: “Este un vrăjitor sau un nebun!”

53. Oare si-au lăsat ei această moştenire unii altora? Ba ei sunt mai degrabă un neam de ticăloşi.

54. Deci întoarce-te de la ei şi nu vei fi tu osândit!

55. Şi îndeamnă, căci îndemnarea le este spre folos dreptcredincioşilor!

56. Eu nu i-am creat pe djinni şi oameni decât ca ei săMă adore.

57. Eu nu voiesc de la ei întreţinere şi nici nu voiesc va ei să Mă hrănească pe Mine.

58. Ci Allah este Întreţinătorul, Stăpânul puterii, Cel Statornic.

59. Aceia care sunt nedrepţi au o parte [de pedeapsă] asemănătoare cu partea tovarăşilor lor. Şi să nu-Mi ceară ei să Mă grăbesc!

60. Şi vai celor care nu cred în Ziua lor, cu care sunt ameninţaţi!

52 SURAT AT-TUR

(Mekkană [96]; 49 versete)

În numele lui Allah Cel Milostiv, Îndurător

1. Pe At-Tur!

2. Şi pe Cartea scrisă

3. Pe un pergament întins!

4. Şi pe Casa cea locuită

5. Şi pe bolta cea înaltă!

6. Şi pe marea cea aprinsă!

7. Pedeapsa Domnului tău va veni!

8. Nimeni nu o va putea împiedica,

9. În Ziua în care cerul se va învolbura într-un vârtej

10. Şi munţii se vor urni din loc.

11. Vai în Ziua aceea pentru cei care învinuiesc de minciună

12. Şi care se joacă cu vorbe uşoare!

13. În Ziua aceea  vor fi ei împinşi în Gheena, cu neîndurare:

14. “Acesta este Focul pe care voi l-aţi luat drept minciună.

15. Oare aceasta este vrăjitorie sau voi nu vedeţi?

16. Ardeţi în el şi răbdaţi sau nu răbdaţi, căci e totuna pentru voi; căci voi veţi fi răsplătiţi pentru ceea ce faceţi!”

17. Iar cei cuvioşi vor fi în Grădini şi la plăcere,

18. Bucurându-se de ceea ce le-a dat Domnul lor. Şi Domnul lor îi va apăra de pedeapsa Iadului.

19. [Şi li se va zice]: “Mâncaţi şi beţi în pace pentru ceea ce aţi făcut,

20. Întinşi pe paturi aranjate în rând!” Şi Noi le vom da ca soaţe hurii cu ochii mari.

21. Aceia care cred şi pe care urmaşii lor îi urmează în credinţă, pe aceia îi vom face să fie laolaltă cu urmaşii lor şi nu le vom micşora întru nimic faptele lor. Fiecare om va fi răspunzător pentru ceea ce a agonisit.

22. Şi le vom dărui lor spre întreţinere fructe şi carne, după cum vor pofti.

23. Şi acolo îşi vor întinde ei o cupă unul altuia, în care nu este greşeală şi nici păcat.

24. Şi se vor plimba printre ei pentru a-i servi feciori ca nişte mărgăritare bine păstrate.

25. Iar ei se vor întoarce unul către altul, întrebându-se.

26. Şi vor zice: “Înainte, noi am trăit în mijlocul neamului nostru, temători,

27. Însă Allah S-a îndurat de noi şi ne-a apărat de pedeapsa vântului fierbinte,

28. Pentru că Noi L-am chemat şi mai înainte, căci El este Cel Milostiv şi Îndurător.”

29. Deci îndeamnă, căci, prin îndurarea Domnului tău, tu nu eşti un ghicitor şi nici un nebun!

30. Sau spun ei: “[Acesta este] un poet! Noi aşteptăm [să-l lovească] pe el soarta ameninţătoare.”

31. Spune: “Aşteptaţi, voi fi şi eu împreună cu voi printre cei care aşteaptă!”

32. Oare, le poruncesc minţile lor aceasta? Ba ei sunt un neam de îndărătnici!

33. Sau zic ei: “El l-a născocit!” Ba nu, dar ei nu vor să creadă.

34. Să aducă ei  o poveste asemenea lui dacă grăiesc ei adevăr!

35. Oare nu au fost ei creaţi de nimeni sau ei sunt creatorii?

36. Sau au creat ei cerurile şi pământul? Nu, ei nu cred cu convingere!

37. Sau sunt ei comorile Domnului tău? Sau sunt ei stăpâni?

38. Sau au ei o scară de pe care ascultă? Să vină cei care ascultă dintre ei cu o dovadă limpede!

39. Sau are El copile, iar voi aveţi fii?

40. Sau le ceri tu o răsplată, încât ei sunt împovăraţi de grea datorie?

41. Sau ştiu ei Necunoscutul pentru ca să-l pomenească în scris?

42. Sau caută ei un vicleşug? Însă cei care nu cred sunt victime ale propriului lor vicleşug.

43. Sau au ei un alt dumnezeu decât Allah? Allah Preaslăvitul este mai presus de ceea ce Îi asociază Lui!

44. Şi dacă văd ei bucăţi de cer căzând, atunci zic: “[Aceştia sunt] nori îngrămădiţi.”

45. Lasă-i pe ei, până ce vor întâlni Ziua lor, când ei vor fi trăsniţi,

46. Ziua în care vicleşugul lor nu le va fi de nici un folos şi în care nu vor fi ei ajutaţi!

47. Cei care au fost nedrepţi vor avea parte de o pedeapsă, pe lângă aceasta, dar cei mai mulţi dintre ei nu ştiu.

48. Aşteaptă cu răbdare judecata Domnului tău, căci tu eşti sub ochii Noştri! Şi laudă mărirea Domnului tău, când te scoli,

49. Şi laudă-L pe El şi o vreme din noapte, ca şi la asfinţitul stelelor!

53 SURAT AN-NAJM

(Mekkană [23]; 62 versete)

În numele lui Allah Cel Milostiv, Îndurător

1. Pe steaua care apune!

2. Tovarăşul vostru nu este rătăcit, nici nu este pe un drum greşit!

3. Nu rosteşte nimic după pofta lui!

4. El [Coranul] nu este decât o revelaţie trimisă.

5. L-a învăţat pe el cel cu puteri deosebite,

6. Cel înţelept, care i s-a arătat cu înfăţişarea sa adevărată,

7. Când se află în zarea cea mai înaltă.

8. Apoi s-a apropiat şi a coborât mai jos,

9. Încât s-a aflat la două bătăi de arc sau chiar mai aproape.

10. Şi i-a revelat Robului Său ceea ce i-a fost revelat.

11. Inima nu a minţit în ceea ce a văzut.

12. Oare vă îndoiţi de ceea ce a văzut?

13. L-a mai văzut el la o altă coborâre,

14. La Sidrat al-Muntaha,

15. Lângă care se află grădina Adăpostului,

16. Când lotusul era acoperit de ceea ce îl acoperă.

17. Privirea nu s-a abătut şi nici nu a trecut mai departe.

18. El a văzut unele din semnele cele mai mari ale Domnului său.

19. Aţi văzut voi pe Al-Lat şi pe Al-‘Uzza

20. Şi pe Manat, cea de a treia?

21. Oare voi aveţi băiat şi El are copilă?

22. Aceasta este, aşadar, o împărţire nedreaptă!

23. Ele nu sunt decât nişte nume pe care le-aţi dat voi şi părinţii voştri. Allah nu a trimis asupra lor nici o putere. Ei nu urmează decât bănuiala şi ceea ce poftesc sufletele, în vreme ce de la Domnul lor le-a venit călăuzirea.

24. Oare are omul ceea ce pofteşte?

25. Dat ale lui Allah sunt Viaţa de Apoi şi viaţa cea dintâi.

26. Şi câţi îngeri sunt în ceruri şi mijlocirea lor nu foloseşte întru nimic, decât după ce Allah îngăduie cui voieşte El şi cui Îi place!

27. Cei care nu cred în Viaţa de Apoi îi cheamă pe îngeri cu nume de muieri.

28. Însă ei nu au ştiinţă despre aceasta. Ei nu urmează decât bănuiala, însă bănuiala nu este de nici un folos faţă de Adevăr.

29. Aşadar, îndepărtează-te de acela care se întoarce de la îndemnarea Noastră şi care nu voieşte decât viaţa pământească!

30. Aceasta este ştiinţa la care ajung ei. Însă Domnul tău îi ştie mai bine pe aceia care rătăcesc de la calea Sa şi El îi ştie mai bine pe aceia care sunt drept călăuziţi.

31. Ale lui Allah sunt cele din ceruri şi cele de pre pământ, pentru ca să-i răsplătească pe cei care au săvârşit rău după ceea ce au făcut şi să-i răsplătească pe cei care au împlinit bine cu cea mai bună răsplată.

32. Aceia care se feresc de păcatele mari şi de faptele cele ruşinoase, afară de micile greşeli, [să ştie că] Domnul tău este darnic la iertare. El vă cunoaşte cel mai bine, fiindcă El v-a creat pe voi din pământ, precum şi atunci când aţi fost plămădiţi în pântecele mamelor voastre. Aşadar, nu vă lăudaţi cu curăţenia sufletelor voastre, fiindcă El îi ştie mai bine pe cei care sunt cu teamă [de El]!

33. Îl vezi pe acela care se întoarce

34. Şi dă cu zgârcenie, iar apoi nu mai dă deloc?

35. Oare are el ştiinţa Necunoscutului şi poate el vedea?

36. Sau oare i s-a vestit lui ce se află în foile lui Moise

37. Şi ale lui Avraam, care şi-a ţinut cu credinţă [făgăduinţa lui de a transmite]

38. Că nici un suflet nu va purta povara altuia

39. Şi că omul nu va dobândi decât [rodul] celor pe care le-a agonisit

40. Şi că agoniseala lui se va vedea,

41. Iar apoi va primi pentru ea răsplata cuvenită?

42. Şi că la Domnul tău este întoarcerea, 

43. Şi că El face să râdă şi face să plângă,

44. Şi că El dă moartea şi El dă viaţa

45. Şi că El i-a creat pe cei doi soţi – bărbatul şi femeia –,

46. Dintr-o picătură, când ea este vărsată?

47. Şi că a Lui este şi cealaltă creaţie

48. Şi că El îmbogăţeşte şi îndestulează?

49. Şi că El este stăpânul stelei aş-Şi’ra

50. Şi că El a făcut să piară ‘Ad cel vechi

51. Şi Thamud, şi nu a lăsat să rămână nimic,

52. Ca şi neamul lui Noe, mai înainte, fiindcă ei erau mai nelegiuiţi şi mai crânceni,

53. Şi cetăţile [răsturnate] le-a nimicit

54. Şi le-a acoperit cu ceea ce le-a acoperit?

55. Şi de care dintre binefacerile Domnului tău te îndoieşti?

56. Acesta este un prevenitor dintre prevenitorii cei vechi.

57. Se apropie cea care este aproape,

58. Nimeni, afară de Allah, nu o poate da la iveală.

59. Oare vă miraţi voi de această recitare

60. Şi râdeţi, şi nu plângeţi?

61. Şi staţi voi nepăsători şi semeţi?

62. Prosternaţi-vă înaintea lui Allah şi adoraţi-L!

54 SURAT AL-QAMAR

(Mekkană [37]; 55 versete)

În numele lui Allah Cel Milostiv, Îndurător

1. Ceasul s-a apropiat şi Luna s-a despicat.

2. Însă când văd un semn, ei se îndepărtează şi zic: “[Aceasta este] o vrăjitorie neîntreruptă!”

3. Ei învinuiesc de minciună şi urmează poftele lor, dar tot lucrul este hotărât. 

4. Le-au venit lor ştiri destule în care se află oprite [de la necredinţă].

5. [Aceasta este] o înţelepciune deplină, însă prevenitorii nu sunt de nici un folos [pentru cei care nu vor să priceapă].

6. Deci întoarce-te de la ei! [Şi aminteşte-le de] Ziua când chemătorul va chema la un lucru înspăimântător!

7. Atunci când vor ieşi ei din gropi, cu ochii plecaţi, de parcă ar fi nişte lăcuste risipite,

8. Alergând spre chemător, necredincioşii vor zice: “Aceasta este o Zi grea!”

9. Înainte de ei, au ţinut de minciună neamul lui Noe şi ei l-au socotit mincinos pe robul Nostru şi au zis: “[El este] un nebun!” Şi el a fost ocărât [de necredincioşi].

10. Şi L-a chemat pe Stăpânul său, [zicând]: “Eu sunt învins! Fă să fie biruitoare [cauza Ta]!”

11. Şi am deschis Noi porţile cerului pentru o apă ce a curs potop

12. Şi am făcut să ţâşnească izvoare din pământ şi astfel s-a întâlnit apa, după o poruncă ce a fost hotărâtă.

13. Şi Noi l-am dus [pe Noe pe corabia] cea durată din scânduri şi cuie,
14. Care plutea sub ochii Noştri, [drept] răsplată pentru cel ce a fost respins.
15. Şi am lăsat-o Noi ca un semn [de prevenire]. Dar oare se află cine să ia aminte?
16. Şi cum a fost pedeapsa Mea şi prevenirea Mea?

17. Noi am făcut Coranul uşor, pentru îndemnare, dar oare se află cine să ia aminte?

18. A învinuit de minciună şi ‘Ad. Şi cum a fost pedeapsa Mea şi prevenirea Mea?!

19. Noi am trimis asupra lor un vânt puternic şi rece, într-o zi nefericită, fără sfârşit,

20. Care i-a smuls pe oameni, de parcă ar fi fost nişte trunchiuri de palmieri dezrădăcinaţi.

21. Şi cum a fost pedeapsa Mea şi prevenirea Mea?!

22. Noi am făcut Coranul uşor, pentru îndemnare, dar oare este cineva care să cugete?

23. A socotit şi Thamud mincinoase prevenirile.

24. Şi au zis ei: “Oare să urmăm un singur om dintre noi? Atunci noi am fi rătăcit şi în sminteală!

25. Oare să-i fi fost îndemnare trimisă lui, dintre noi [toţi]? Ba el este un mincinos plin de semeţie!”

26. Mâine vor afla ei cine este mincinosul plin de semeţie!

27. Noi le vom trimite cămila pentru încercare. Deci veghează-i şi fii cu răbdare!

28. Şi vesteşte-le că apa va fi împărţită între ei [şi cămilă]! Fiecare va bea când va veni rândul său.

29. Însă ei l-au chemat pe tovarăşul lor şi el a luat [sabia sa] şi a ucis-o [omorât-o].

30. Şi cum a fost pedeapsa Mea şi prevenirea Mea?!

31. Am trimis asupra lor un singur strigăt şi ei au devenit asemenea surcelelor uscate ale păstorului de la ţarcul de vite.

32. Noi am făcut Coranul uşor, pentru îndemnare, dar oare este cineva care să ia aminte?

33. A luat şi neamul lui Lot drept minciună prevenirile.

34. Noi am trimis asupra lor vijelie cu pietre şi nu am izbăvit decât familia lui Lot, înainte de revărsatul zorilor,

35. Ca îndurare din partea Noastră. Astfel îl răsplătim Noi pe cel care aduce mulţumire;

36. El i-a prevenit despre pedeapsa Noastră dar ei s-au îndoit de prevenirile lui.

37. Ei l-au ademenit în privinţa oaspeţilor săi, însă Noi le-am luat vederea lor. “Gustaţi pedeapsa Mea şi prevenirea Mea!”

38. Şi dimineaţa devreme i-a lovit pe ei o pedeapsă îndelungă.

39. “Deci gustaţi pedeapsa Mea şi prevenirile Mele!”

40. Noi am făcut Coranul uşor, pentru îndemnare, dar oare este cineva care să ia aminte?

41. Şi s-au dus prevenitorii şi la neamul lui Faraon,

42. Însă ei au socotit mincinoase toate minunile Noastre şi i-am apucat Noi cu pedeapsa Celui Tare, Atotputernic.

43. Oare necredincioşii voştri sunt mai buni decât aceştia sau se află în scripturi mântuire pentru voi?

44. Sau zic ei: “Noi suntem o mulţime biruitoare!”

45. Dar mulţimea lor va fi înfrântă şi ei vor întoarce spatele [fugind].

46. Ba Ceasul este timpul promis lor, iar Ceasul va fi mai groaznic şi mai amar.

47. Nelegiuiţii se află în rătăcire şi în sminteală!

48. În Ziua aceea vor fi târâţi în Foc feţele lor în jos [şi li se va zice]: “Gustaţi voi atingerea Iadului!”

49. Şi Noi am creat toate lucrurile bine întocmite

50. Şi nu este porunca Noastră decât un singur [cuvânt care se va împlini] într-o singură clipită.

51. Noi am nimicit cetele [asemănătoare cu] voi, dar oare este cine să ia aminte?

52. Şi tot ceea ce au făcut se află [înscris] în cărţi,

53. Orice [faptă] – mică sau mare – este înscrisă.

54. Cei care se tem vor fi grădini şi [printre] pâraie,

55. Într-un loc al adevărului, lângă un Stăpânitor Atotputernic.

55 SURAT AR-RAHMAN

(Medinită [97]; 78 versete)

În numele lui Allah Cel Milostiv, Îndurător

1. Cel Milostiv 

2. L-a învăţat [pe om] Coranul.

3. El l-a creat pe om

4. Şi l-a învăţat pe el vorbirea limpede.

5. Soarele şi Luna urmează o rânduială,

6. Iar ierburile şi arborii se prosternează.

7. Şi cerul El l-a înălţat şi El a stabilit balanţa,

8. Pentru ca voi să nu fiţi nedrepţi la cumpănire.

9. Daţi greutatea după dreptate şi nu scădeţi la balanţă!

10. Iar pământul l-a făcut întins pentru vietăţi,

11. Pe el sunt fructe şi palmieri cu ciorchini înveliţi

12. Şi grânele cu paie şi ierburile mirositoare

13. Aşadar, pe care dintre binefacerile Domnului vostru le tăgăduiţi?

14. El l-a creat pe om din lut, asemenea oalelor.

15. Şi l-a creat pe djinn din foc curat, fără fum.

16. Aşadar, pe care dintre binefacerile Domnului vostru le tăgăduiţi?

17. Stăpânul celor două răsărituri şi Stăpânul celordouă apusuri.

18. Aşadar, pe care dintre binefacerile Domnului vostru le tăgăduiţi?

19. El a slobozit cele două mări ca să se întâlnească,

20. Dar între ele este o stavilă pe care ele nu o pot trece.

21. Aşadar, pe care dintre binefacerile Domnului vostru le tăgăduiţi?

22. Din ele ies mărgăritare şi mărgean.

23. Aşadar, pe care dintre binefacerile Domnului vostru le tăgăduiţi?

24. Ale Lui sunt corăbiile care se înalţă pe mare ca munţii.

25. Aşadar, pe care dintre binefacerile Domnului vostru le tăgăduiţi?

26. Toţi cei care sunt pe pământ sunt trecători,

27. Va rămâne veşnic [numai] Faţa Domnului tău [Wajh], cel plin de Slavă şi de Cinste.

28. Aşadar, pe care dintre binefacerile Domnului vostru le tăgăduiţi?

29. Îl imploră cei care sunt în ceruri şi pe pământ şi în fiecare zi El împlineşte ceva.

30. Aşadar, pe care dintre binefacerile Domnului vostru le tăgăduiţi?

31. În curând ne vom ocupa de judecata voastră, o voi, două poveri!

32. Aşadar, pe care dintre binefacerile Domnului vostru le tăgăduiţi?

33. O, neam al djinnilor şi al oamenilor! Dacă voi puteţi trece dincolo de hotarele cerurilor şi ale pământului, treceţi! Dar voi nu veţi putea trece decât cu ajutorul unei puteri!

34. Aşadar, pe care dintre binefacerile Domnului vostru le tăgăduiţi?

35. Se vor trimite asupra voastră flăcări de foc şi aramă şu nu veţi fi voi ajutaţi.

36. Aşadar, pe care dintre binefacerile Domnului vostru le tăgăduiţi?

37. Şi când se va despica cerul şi va deveni roşu-aprins ca pielea roşie!

38. Aşadar, pe care dintre binefacerile Domnului vostru le tăgăduiţi?

39. Şi în Ziua aceea nu vor fi întrebaţi despre păcatele lor nici oameni şi nici djinni.

40. Aşadar, pe care dintre binefacerile Domnului vostru le tăgăduiţi?

41. Nelegiuiţii vor fi cunoscuţi după semnele lor şi vor fi ei apucaţi de smocurile de păr şi de picioare.

42. Aşadar, pe care dintre binefacerile Domnului vostru le tăgăduiţi?   

43. Acesta este Iadul pe care-l socoteau păcătoşii minciună;

44. Ei se vor plimba într-un du-te-vino între el şi între o apă clocotită.

45. Aşadar, pe care dintre binefacerile Domnului vostru le tăgăduiţi?      

46. Acela care s-a temut de înfăţişarea dinaintea Domnului său, va avea parte de două grădini, -

47. Aşadar, pe care dintre binefacerile Domnului vostru le tăgăduiţi?

48. Amândouă [grădinile] cu ramuri stufoase.

49. Aşadar, pe care dintre binefacerile Domnului vostru le tăgăduiţi?

50. În ele se află două izvoare care curg.

51. Aşadar, pe care dintre binefacerile Domnului vostru le tăgăduiţi?

52. În ele sunt din toate rodurile câte două soiuri.

53. Aşadar, pe care dintre binefacerile Domnului vostru le tăgăduiţi?

54. [Ei vor sta] întinşi pe aşternuturi căptuşite cu brocart, iar rodurile celor două grădini vor fi aproape.

55. Aşadar, pe care dintre binefacerile Domnului vostru le tăgăduiţi?

56. În el sunt [hurii] neprihănite, pe care nu le-au atins înainte de ei nici oameni, nici djinni.

57. Aşadar, pe care dintre binefacerile Domnului vostru le tăgăduiţi?

58. Ca şi când ar fi rubine şi mărgean.

59. Aşadar, pe care dintre binefacerile Domnului vostru le tăgăduiţi?

60. Oare să fie răsplata binelui alta decât tot binele?

61. Aşadar, pe care dintre binefacerile Domnului vostru le tăgăduiţi?

62. Şi afară de cele două mai sunt alte două grădini.

63. Aşadar, pe care dintre binefacerile Domnului vostru le tăgăduiţi?

64. Şi ele sunt [de culoare] verde-închis.

65. Aşadar, pe care dintre binefacerile Domnului vostru le tăgăduiţi?

66. În ele se află izvoare ce ţâşnesc.

67. Aşadar, pe care dintre binefacerile Domnului vostru le tăgăduiţi?

68. În ele se află fructe, palmieri şi rodii

69. Aşadar, pe care dintre binefacerile Domnului vostru le tăgăduiţi?

70. În ele se află fecioare virtuoase şi frumoase.

71. Aşadar, pe care dintre binefacerile Domnului vostru le tăgăduiţi?

72. Hurii retrase în corturi.

73. Aşadar, pe care dintre binefacerile Domnului vostru le tăgăduiţi?

74. Pe care înainte de ei nu le-au atins nici oameni, nici djinni.

75. Aşadar, pe care dintre binefacerile Domnului vostru le tăgăduiţi?

76. [Ei] vor sta întinşi pe perne verzi şi pe covoare pline şi frumoase.

77. Aşadar, pe care dintre binefacerile Domnului vostru le tăgăduiţi?

78. Binecuvântat fie numele Donmului tău Cel Plin de Slavă şi de Cinste!

56 SURAT AL-WAQI’A

(Mekkană [46]; 96 versete)

În numele lui Allah Cel Milostiv, Îndurător

1. Când “cea care trebuie să se întâmple” se va întâmpla,

2. Nimeni nu va mai socoti venirea ei minciună.

3. Ea va coborâ şi va înălţa.

4. În această Zi pământul va fi zguduit şi clătinat

5. Şi munţii vor fi sfărâmaţi în fărâme

6. Şi se vor preface în pulbere risipită.

7. Atunci veţi fi voi de trei feluri:

8. Oamenii mâinii drepte – şi ce sunt oamenii mâinii drepte? –,

9. Oamenii mâinii stângi – şi ce sunt oamenii mâinii stângi? –,

10. Şi cei ce s-au aflat în frunte se vor afla înainte.

11. Aceştia sunt cei mai apropiaţi,

12. În Grădinile plăcerilor;

13. O ceată dintre primii

14. Şi puţini dintre ceilalţi,

15. [Ei se vor afla] pe paturi împletite,

16. întinşi pe ele faţă în faţă.

17. Şi se vor plimba printre ei feciori veşnic tineri,

18. Cu potire, cu ulcioare şi cu un pahar de le un izvor,

19. Nu vor avea dureri de cap de la ele şi nici vor fi  ameţiţi.

20. Şi vor găsi fructe dintre cele pe care şi le aleg

21. Şi carne de pasăre pe care o poftesc

22. Şi hurii cu ochii mari,

23. Asemenea mărgăritarelor ascunse,

24. Drept răsplată pentru ceea ce au împlinit

25. Şi nu vor auzi în ele nici vorbe deşarte, nici învinuiri de păcat,

26. Ci numai cuvântul “Pace! Pace!”

27. Şi oamenii mâinii drepte – ce sunt oamenii mâinii drepte?

28. [Ei se vor afla printre] jujubierii fără spini

29. şi bananierii cu ciorchini rânduiţi

30. Sub umbra întinsă

31. Şi lângă apa care curge

32. Şi roduri multe,

33. Fără întrerupere şi fără oprelişte,

34. Şi paturi ridicate.

35. Noi le-am creat pe ele desăvârşite

36. Şi le-am făcut pe ele neprihănite,

37. Mlădioase şi toate de o vârstă,

38. Pentru oamenii mâinii drepte:

39. O ceată numeroasă dintre primii

40. Şi o ceată numeroasă dintre ultimii.

41. Iar oamenii mâinii stângi – ce sunt oamenii mâinii stângi?

42. [Ei se vor afla în mijlocul] vântului arzător şi apei clocotite,

43. La o umbră de fum negru,

44. Nici răcoros; nici plăcut.

45. Ei au fost înainte de aceasta în îndestulare.

46. Şi au stăruit în păcatul cel mare,

47. Zicând: “Oare după ce am murit şi ne-am făcut ţărână şi oseminte, vom mai putea fi noi readuşi la viaţă?

48. Şi la fel şi strămoşii noştri?”

49. Spune: “Atât cei dintâi, cât şi cei de pe urmă

50. Voi fi adunaţi la termenul unei Zile cunoscute!”

51. Apoi, voi cei care sunteţi rătăciţi şi tăgăduiţi

52. Veţi mânca dintr-un pom de zaqqum

53. Şi vă veţi umple burţile din el

54. Şi veţi bea, pe deasupra, apă clocotită;

55. Ceţi bea aşa cum beau cămilele însetate.

56. Acesta este ospăţul lor în Ziua Judecăţii.

57. Noi v-am creat pe voi. De ce nu voiţi să credeţi?

58. Aţi văzut voi ce aruncaţi drept sămânţă?

59. Îl plăsmuiţi voi sau Noi îl plăsmuim?

60. Noi am hotărât pentru voi moartea şi Noi nu putem fi împiedicaţi

61. Să vă înlocuim cu semenii voştri şi să vă mai refacem [în Ziua deApoi] într-un chip pe care voi nu îl ştiţi.

62. Voi aţi cunoscut prima creare. De ce nu vreţi voi să luaţi aminte?

63. Oare vedeţi voi ce semănaţi?
64. Dar oare voi faceţi să crească [ceea ce semănaţi] sau Noi facem să crească?

65. Dacă am voi Noi, am face aceasta resturi, iar voi aţi rămâne mirându-vă;

66. “Noi suntem plini de datorii,

67. Ba noi suntem lipsiţi [de cele de trebuinţă]!”

68. Vedeţi voi apa pe care o beţi?

69. Voi aţi făcut-o să coboare din nouri sau Noi suntem Cel care o facem să coboare?

70. Dacă am voi, am face Noi să fie ea sărată. De ce, aşadar, nu sunteţi voi mulţumitori?

71. Vedeţi voi focul pe care-l aprindeţi [prin frecare]?

72. Voi aţi făcut să crească pomul lui sau Noi l-am făcut să crească?

73. Noi l-am făcut, ca o pomenire şi ca un lucru folositor pentru cei care poposesc în deşert.

74. Deci laudă numele Domnului tău Cel Măreţ!

75. Eu jur pe locurile stelelor [de pe bolta cerească]! – 

76. Şi acesta este un jurământ mare, dacă voiţi voi să ştiţi! – 

77. Că acesta este un Coran nobil,

78. Într-o Carte bine păstrată,

79. Pe care numai cei curăţiţi o ating

80. [Acesta este] o revelaţie de la Stăpânul lumilor.

81. Oare acest Mesaj voi îl socotiţi minciună?

82. Şi faceţi voi din înzestrarea voastră [un lucru] pe care-l tăgăduiţi?

83. Şi cum va fi când [sufletul] va ajunge la gât?

84. Şi voi veţi privi în vremea aceea,

85. Fiind Noi mai aproape de el decât voi, însă nu Ne veţi zări.

86. De ce, dacă voi credeţi că nu aveţi de dat socoteală,

87. Nu-l duceţi îanpoi, dacă voi sunteţi întru adevăr?

88. Dacă [acesta] este dintre cei apropiaţi [de Allah],

89. Atunci el va avea odihnă, îndurare şi Grădini cu plăceri.

90. Dacă el este dintre oamenii mâinii drepte,

91. Atunci [el va fi primit cu cuvintele] “Pace ţie, care eşti dintre oamenii mâinii drepte!”

92. Însă dacă el va fi dintre cei care tăgăduiesc şi sunt în rătăcire,

93. Atunci va avea el sălăş în apa clocotită

94. Şi în focul Iadului.

95. Acesta este adevărul adevărat.

96. Deci laudă numele Domnului tău Cel Măreţ!

57SURAT AL-HADID

(Medinită [94]; 29 versete)

În numele lui Allah Cel Milostiv, Îndurător

1. Tot ceea ce se află în ceruri şi pre pământ Îi aduce laudă lui Allah, căci El este Puternic şi Înţelept.

2. A Lui este împărăţia cerurilor şi a pământului. El dă viaţă şi dă moarte şi El este cu putere peste toate.

3. El este Întâiul şi Cel de pe urmă, Cel situat deasupra tuturor şi Cel ascuns şi El este Atoateştiutor.

4. El este Cel care a creat cerurile şi pământul în şase zile şi pe urmă s-a aşezat pe Tron. El ştie ce intră în pământ şi ce iese din el, ce coboară din cer şi ce se înalţă la el; El este cu voi, oriunde v-aţi afla. Şi Allah vede v’bine ceea ce faceţi.

5. A Lui este împărăţia cerurilor şi a pământului şi la Allah se întorc [toate] lucrurile.

6. El face ca noaptea să intre în zi şi ca ziua să intre în noapte şi El este Ştiutorul celor dinlăuntrul piepturilor.

7. Credeţi în Allah şi în Trimisul Său şi faceţi milostenie din cele asupra cărora El v-a făcut urmaşi, căci aceia dintre voi care cred şi care fac milostenie vor avea parte de răsplată mare!

8. Şi ce aveţi voi că nu credeţi în Allah, în vreme ce Trimisul vă cheamă să credeţi în Domnul vostru? Iar El a făcut legământ cu voi. Dacă voi vreţi să credeţi, [credeţi acum]!

9. El este Cel care pogoară asupra robului Său semne limpezi, pentru ca să vă scoată pe voi din întunericuri la lumină. Şi Allah este Iertător şi Îndurător cu voi.

10. Şi de aveţi voi că nu dăruiţi pe calea lui Allah, în vreme ce a Lui este moştenirea cerurilor şi a pământului? Nu este deopotrivă cel care dăruieşte dintre voi şi care luptă înainte de cucerire, căci aceştia vor avea o treaptă mai înaltă decât aceia care au dăruit şi au luptat după aceea. Dar tuturor le făgăduieşte Allah cea mai bună [răsplată]; şi Allah este bine ştiutor a ceea ce faceţi.

11. Acela care Îi va da lui Allah un împrumut frumos, El i-l va da înapoi înmulţit şi va avea parte de răsplată generoasă.

12. Într-o zi îi vei vedea pe dreptcredincioşi şi pe dreptcredincioase alergând cu lumina în faţa lor şi în dreapta lor. [Şi li se va zice lor]: "“ată astăzi vestea voastră cea bună: Grădini pe sub care curg pâraie şi în care veţi sălăşlui voi veşnic! Aceasta este izbânda cea mare!”

13. Şi în Ziua aceea, făţarnicii şi făţarnicele le vor zice dreptcredincioşilor: “Aşteptaţi ca să luăm şi noi din lumina voastră!” Dar [li] se va zice: “Întoarceţi-vă înapoi şi căutaţi lumină!” Şi se va ridica între ei un zid, cu o poartă. Înlăuntrul ei se va afla îndurarea, iar în afara ei, împrejur, se va afla pedeapsa.

14. Şi vor striga către ei: “Oare nu am fost împreună cu voi?” Vor zice: “Ba da! Însă voi v-aţi lăsat ispitiţi şi aţi stat la pândă şi aţi stat la îndoială şi v-au amăgit nădejdile voastre, până ce a venit porunca lui Allah. Şi amăgitorul v-a înşelat pe voi cu privire la Allah.

15. Şi astăzi nu se mai primeşte răscumpărare nici de la voi, nici de la aceia care au tăgăduit. Sălaşul vostru va fi Focul. El va fi locul ce vi se cuvine vouă. Şi ce rea soartă [este aceasta]!”

16. Oare nu a sosit vremea pentru aceia care cred, ca inimile lor să fie smerite la pomenirea lui Allah şi înaintea Adevărului care a fost trimis şi ca ei să nu fie ca aceia cărora li s-a dăruit Cartea mai înainte şi li s-a lăsat lor timp îndelungat, însă inimile lor au rămas împietrite şi mulţi dintre ei sunt nelegiuiţi?

17. Să ştiţi că Allah dă viaţă pământului, după moartea lui! Noi v-am făcut vouă semnele limpezi, pentru ca voi să pricepeţi.

18. Aceia care au făcut milostenie şi acelea care au făcut milostenie I-au dat lui Allah un împrumut minunat, care li se va întoarce lor înmulţit, şi vor avea ei parte de răsplată generoasă.

19. Aceia care au crezut în Allah şi în trimişii Săi – aceia sunt cei iubitori de adevăr – şi martirii vor avea la Domnul lor răsplata şi lumina lor, iar aceia care nu au crezut şi au socotit semnele Noastre mincinoase, aceia vor fi oaspeţii Iadului.

20. Să ştiţi că viaţa aceasta este doar o joacă, o glumă, o podoabă, goana după laudă între voi şi după înmulţirea averilor şi a copiilor. [Aceasta] este asemenea unei ploi, a cărei vegetaţie îi încântă pe lucrătorii pământului, dar apoi ea se veştejeşte şi o vezi îngălbenită şi apoi se preschimbă în nişte fărâme. Iar în Viaţa de Apoi se află pedeapsă aspră, dar şi iertare de la Allah şi mulţumire. Şi nu este această viaţă decât o plăcere înşelătoare.

21. Grăbiţi-vă, întrecându-vă, către iertarea Domnului vostru şi către o Grădină într-atât de largă precum lărgimea cerului şi a pământului, care a fost pregătită pentru aceia care au crezut în Allah şi trimişii Săi! Aceasta este mare mila lui Allah, pe care El o dăruieşte cui voieşte, căci Allah este Dătător de mare îndurare.

22. Nici o nenorocire nu se îndreaptă pe pământ şi nici în sufletele voastre fără ca ea să nu se afle într-o carte, înainte ca Noi să o pricinuim. Acesta este un lucru uşor pentru Allah,

23. Pentru ca voi să nu fiţi trişti pentru ceea ce aţi pierdut şi nici să nu vă prea bucuraţi pentru ceea ce El vă dăruieşte. Şi Allah nu-i iubeşte pe cel trufaş şi lăudăros,

24. Pe aceia care sunt zgârciţi şi le poruncesc oamenilor să fie zgârciţi. Cât despre acela care întoarce spatele, Allah este Cel suficient pentru Sine şi El este Cel Vrednic de Laudă.

25. Noi i-am trimis pe trimişii Noştri cu semnele cele limpezi, am făcut să pogoare cu ei Scriptura şi Balanţa, pentru ca oamenii să fie cu dreptate, şi am făcut să pogoare fierul, în care se află putere mare şi foloase pentru oameni şi pentru ca Allah să ştie cine Îl ajută pe El şi pe trimişii Săi fără ca ei să fie văzutţi! Allah este Cel Tare şi Puternic.

26. Noi i-am trimis pe Noe şi pe Avraam şi le-am dăruit urmaşilor lor profeţia şi Scriptura. Şi printre ei au fost unii bine călăuziţi, însă mulţi dintre ei au fost nelegiuiţi.

27. Apoi, Noi i-am făcut să meargă pe urmele lor pe trmişii Noştri şi l-am făcut să urmeze pe Isus fiul Mariei, şi i-am dăruit lui Evanghelia, iar în inimile celor care l-au urmat am pus milă şi îndurare. Însă monahismul l-au născocit ei singuri – nu l-am prescris Noi pentru ei – căutând  mulţumirea lui Dumnzeu! Dar ei nu au păzit aceasta aşa cum s-ar fi cuvenit să o păzească. Noi le-am dăruit acelora dintre ei care au crezut răsplata lor, însă mulţi dintre ei au fost nelegiuiţi.

28. O, voi cei care credeţi! Fiţi cu frică de Allah şi credeţi în Trimisul Său [Muhammad] astfel El vă va dărui două părţi din îndurarea Sa, vă va face o lumină după care să mergeţi şi vă va ierta pe voi, căci Allah este Iertător şi Îndurător!

29. Aceasta pentru ca oamenii Cărţii să ştie ce ei nu vor avea nici o putere asupra harului lui Allah şi că harul se află în mâna lui Allah şi El îl dăruieşte cui voieşte El, căci Allah este Dătătorul harului cel mare.

58 SURAT AL-MUJADILA

(Medinită [105]; 22 versete)

În numele lui Allah Cel Milostiv, Îndurător

1. Allah a auzit vorbele aceleia care dicută cu tine în privinţa bărbatului ei şi se plânge lui Allah. Şi Allah aude discuţia voastră, căci Allah este Cel care Aude Totul şi Vede Totul.

2. Aceia dintre voi care se despart de muierile lor zicând că ele sunt pentru ei ca şi spatele mamelor lor [să ştie că], ele nu sunt mamele lor! Mamele lor nu sunt decât acelea care i-au adus pe lume. Eo grăiesc vorbe urâte şi mincinoase. Dar cu toate acestea Allah este Îndurător şi Iertător.

3. Aceia care se despart de muierile lor cu aceste vorbe, iar apoi vor să revină asupra celor pe care le-au spus, [trebuie] să slobozească un rob înainte de a se mai atinge unul de altul. La aceasta sunteţi voi îndemnaţi, iar Allah este bine ştiutor a ceea ce faceţi.

4. Acela care nu află [un rob], trebuie să postească două luni, una după alta, înainte de a se atinge. Însă acela care nu poate [să o facă] trebuie să dea hrană la şaizeci de sărmani. Aceasta pentru ca să credeţi în Allah şi în trimisul Său. Acestea sunt orânduielile impuse de Allah, iar cei care le tăgăduiesc vor avea parte de pedeapsă dureroasă.

5. Aceia care se împotrivesc lui Allah şi Trimisului Său vor fi doborâţi aşa cum au fost doborâţi şi cei de dinainte de ei. Noi am pogorât semne limpezi, iar necredincioşii vor avea parte de pedeapsă umilitoare,

6. În Ziua când Allah îi va readuce pe ei toţi la viaţă şi le va vesti lor ceea ce au făcut. Allah le-a ţinut lor socoteală, în vreme ce ei au uitat-o, căci Allah este la toate Martor.

7. Oare tu nu vezi că Allah ştie tot ceea ce se află în ceruri şi ceea ce se află pre pământ? Nu există discuţie în taină între trei fără ca El să fie al patrulea, nici între cinci fără ca Eş să fie al şaselea, nici mai puţini de atât şi nici mai mulţi fără ca El să fie împreună cu ei, oriunde s-ar afla. Apoi le vesteşte ceea ce au făcut, în Ziua Învierii, căci Allah este Atoateştiutor.

8. Oare nu nu-i vezi pe aceia cărora le-a fost oprit să vorbească în taină cum se întorc la ceea ce le-a fost oprit şi se sfătuiesc în şoaptă, cu păcat, duşmănie şi nesupunere faţă de Trimis? Iar dacă vin la tine, te salută [cu vorbe] cu care nu te salută Allah şi zic în sinea lor: “De ce ne pedepseşte Allah pentru ceea ce spunem?” Gheena va fi de ajuns pentru ei şi vor arde în ea! Şi ce loc rău este [acesta]!

9. O, voi cei care credeţi! Dacă vorbiţi în taină, nu vă sfătuiţi cu păcat, duşmănie şi nesupunere faţă de Trimis, ci sfătuiţi-vă cu bunătate şi cu evlavie! Şi fiţi cu frică de Allah, la care veţi fi adunaţi!

10. Vorba în taină este de la Şeitan, pentru ca cei care au crezut să se întristeze, însă el nu poate pricinui nici o pagubă fără de voia lui Allah. Şi în Allah să se încreadă dreptcredincioşii!

11. O, voi cei care credeţi! Când vi se spune vouă “Faceţi loc în adunări!”, atunci faceţi voi loc şi vă va face şi Allah vouă loc! Iar când se spune: “Ridicaţi-vă!”, atunci ridicaţi-vă vooi şi Allah îi va ridica cu [câteva] trepte pe aceia care cred dintre voi şi pe aceia cărora li s-a dat ştiinţa, căci Allah este Bineştiutor a ceea ce faceţi!

12. O, voi cei care credeţi! Dacă voiţi să staţi de vorbă în taină cu Trimisul, înainte de vorba voastră faceţi o milostenie, căci aceasta este mai bine pentru voi şi mai curat! Dar dacă nu găsiţi [nimic], Allah este Iertător şi Îndurător.

13. Oare vă temeţisă daţi milostenie înainte de vorba voastră? Fiindcă nu aţi dat şi pentru că Allah v-a iertat, împliniţi voi Rugăciunea, plătiţi Dania şi fiţi cu supunere faţă de Allah şi de Trimisul Său, căci Allah este bine ştiutor a ceea ce faceţi!

14. Oare nu i-ai văzut pe aceia care şi-au luat ca ajutor un neam pe care Allah este mâniat? Ei nu sunt nici dintre voi, nici dintre ai lor şi ei jură cu minciună şi ei ştiu [aceasta].

15. Allah le-a pregătit lor pedeapsă aspră. Şi ce rău [lucru este] acesta pe care îl fac ei!

16. Şi-au luat jurămintele lor drept pavăză şi astfel ei au împiedicat de la calea lui Allah, dar vor avea ei parte de pedeapsă umilitoare.

17. Nu le vor fi de nici un folos averile lor şi copiii lor împotriva [pedepsei] lui Allah. Aceştia vor fi oaspeţii Focului şi în el vor sălăşlui ei veşnic. 

18. Într-o Zi, când Allah îi va învia pe toţi, vor jura ei faţă de El, aşa cum au jurat faţă de voi şi vor socoti că ei se sprijină pe ceva, însă ei sunt mincinoşi!

19. Şeitan a pus stăpânire peste ei şi i-a făcut pe ei să uite pomenirea lui Allah. Aceştia sunt ceata lui Şeitan şi ceata lui Şeitan sunt cei pierduţi!

20. Aceia care se împotrivesc lui Allah şi Trimisului Său, aceia sunt dintre cei mai umiliţi.

21. Allah a scris: “Eu voi birui negreşit; Eu şi trimişii Mei!” Allah este cu adevărat Tare şi Puternic.

22. Nu vei afla nici un neam [de oameni] care cred în Allah şi în Ziua de Apoi şi care să-i ia ca prieteni pe cei ce se împotrivesc lui Allah şi Trimisului Său, chiar dacă ar fi părinţii lor, fiii lor, farţii lor sau stirpea lor. În inimile acestora El a prescris credinţa şi i-a întărit pe ei cu duh de la Sine. Şi El îi va ajuta să intre în grădini pe sub care curg pâraie şi veşnic vor avea sălaş în ele. Allah este mulţumit de ei şi ei sunt mulţumiţi de El. Aceştia sunt ceata lui Allah, iar ceata lui Allah sunt aceia care vor izbândi.

59 SURAT AL-HAŞR

(Medinită [101]; 24 versete)

În numele lui Allah Cel Milostiv, Îndurător

1. Cele din ceruri şi cele de pre pământ Îi aduc laudă lui Allah, căci El este Cel Puternic şi Înţelept.

2. El este Cel care i-a scos pe cei care nu au crezut dintre oamenii Cărţii din căminele lor în prima pribegie. Nu aţi crezut că vor ieşi, iar ei şi-au închipuit că cetăţile lor îi vor apăra de Allah. Însă Allah a venit la ei de acolo de unde ei nu se aşteptau şi a aruncat spaimă în inimile lor. Şi ei au dărâmat casele lor cu propriile mâini şi cu mâinile dreptcredincioşilor. Trageţi învăţăminte, voi cei care aveţi ochi!

3. Şi dacă Allah n-ar fi scris pentru ei pribegia, El i-ar fi pedepsit pe ei în lumea aceasta, iar în Lumea de Apoi ar fi avut parte de pedeapsa Focului.

4. Aceasta pentru că ei s-au împotrivit lui Allah şi Trimisului Său. Iar acela care se împotriveşte lui Allah [să ştie că] Allah este aspru la pedeapsă.

5. Câţi palmieri aţi tăiat sau i-aţi lăsat în picioare pe rădăcinile lor, [aceasta a fost] cu voia lui Allah, pentru ca să-i acopere de ruşine pe nelegiuţi.

6. Voi nu aţi intrat în nici o luptă cu cai şi nici cu cămile pentru ceea ce Allah a dăruit ca pradă Trimisului Său de la ei. Însă Allah dă putere trimişilor Săi asupra celor cărora El voieşte şi Allah este cu putere peste toate.

7. Ceea ce Allah a dăruit Trimisului Său ca pradă de la locuitorii cetăţilor, aceasta aparţine lui Allah şi Trimisului, rudelor, orfanilor, sărmanilor şi călătorului de pe drum, pentru ca să nu se schimbe doar între cei bogaţi dintre voi. Ceea ce vă dăruieşte Trimisul primiţi, iar cele de la care vă opreşte, de la acelea opriţi-vă şi fiţi cu frică de Allah, căci Allah este aspru la pedeapsă!

8. [Şi din acestea se cuvine] şi muhajiriţilor săraci care au fost alungaţi din căminele lor şe de la averile lor, căutând îndurare şi mulţumire de la Allah şi ajutându-L pe Allah şi pe Trimisul Său. Aceştia sunt cei iubitori de Adevăr.

9. Cât despre aceia care, înainte de ei, s-au statornicit în Casă şi în credinţă şi i-au iubit pe aceia care s-au dus în pribegie la ei, nu au avut în piepturile lor nici o supărare pentru ceea ce li s-a dat lor, ci i-au preferat pe ei lor înşile, chiar dacă ei erau în nevoie. Iar aceia care se feresc de zgârcenia propriilor suflete, aceia sunt cei care izbândesc.

10. Şi acelora care au venit dup ei şi au zis: “Doamne, iartă-ne nouă şi fraţilor noştri care ne-au luat-o înainte întru credinţă şi nu ne lăsa în sufletele nostre nici un fel de pizmă faţă de aceia care au crezut! Doamne, Tu eşti Iertător şi Îndurător!”

11. Oare nu i-ai văzut pe cei făţarnici spunându-le fraţilor lor, care nu au crezut, dintre oamenii Cărţii: “Dacă veţi fi alungaţi, vom ieşi împreună cu voi şi nu ne vom supune nimănui împotriva voastră, iar de se va purta luptă împotriva voastră, voi vă vom ajuta?” Şi Allah este Martor că ei sunt mincinoşi!

12. Dar dacă ei sunt alungaţi, nu vor ieşi împreună cu ei, iar dacă se va purta luptă împotriva lor, nu le vor veni în ajutor. Şi dacă le-ar veni în ajutor, ei vor întoarce spatele fugind, aşa încât ei nu vor primi nici un ajutor.

13. Voi [stârniţi] în piepturile lor mai mult spaimă decât Allah. Aceasta pentru că ei sunt un neam [de oameni] care nu pricep.

14. Ei nu vor lupta laolaltă împotriva voastră, ci numai din cetăţi întărite sau din spatele unor ziduri. Duşmănia dintre ei este mare. Îi socoteşti a fi uniţi, dar inimile lor sunt împărţite. Aceasta pentru că ei sunt un neam [de oameni] care nu au minte.

15. [Ei sunt] asemeneaacelora care puţin înaintea lor au gustat urmarea rea a purtării lor şi au avut parte de pedeapsă dureroasă.

16. [Ei sunt] asemenea lui Şeitan, când îi zice omului: “Fii fără credinţă!”, iar după ce el rămâne necredincios, el zice: “Eu nu am nici o vină în privinţa ta! Eu mă tem de Allah, Stăpânul lumilor!”

17. şi sfârşitul amândurora va fi în Focul în care vor rămâne veşnic, căci aceasta este răsplata nelegiuiţilor.

18. O, voi cei care credeţi, fiţi cu frică de Allah! Şi fiecare suflet să bage de seamă ce trimite înainte pentru Ziua de mâine! Şi fiţi cu frică de Allah, căci Allah este bine ştiutor a tot ceea ce faceţi voi!

19. Nu fiţi ca aceia care l-au uitat pe Allah şi pe care El i-a făcut de aceea să uite de ei înşişi! Aceştia sunt nelegiuiţii.

20. Oaspeţii Focului nu sunt deopotrivă cu oaspeţii Raiului! Oaspeţii Raiului sunt cei care izbândesc.

21. Dacă am fi trimis Noi acest Coran unui munte, l-ai fi văzut tu umilindu-se smerit şi despicându-se de frica lui Allah. Şi aceste pilde le dăm Noi oamenilor pentru ca ei să cugete.

22. El este Allah, afară de care nu este alt dumnezeu, Ştiutorul celor văzute şi al celor nevăzute. El este Cel Milostiv şi Îndurător.

23. El este Allah, afară de care nu este alt dumnzeu: Stăpânitorul, Cel Sfânt, Cel Curat, Apărătorul Credinţei, Veghetorul, Cel Tare, Atotputernicul, Cel Preaînalt. Mărire lui Allah! El este mai presus de ceea ce voi Îi asociaţi.

24. El este Allah: Făcătorul, Creatorul, Dătătorul de chipuri. Ale Lui sunt numele cele mai frumoase. Pe El Îl laudă cele din ceruri şi cele de pre pământ. El este Cel Puternic şi Înţelept.

60 SURAT AL-MUMTAHANA

(Medinită [91]; 13 versete)

În numele lui Allah Cel Milostiv, Îndurător

1. O, voi cei care credeţi! Nu-i luaţi ca aliaţi pe duşmanul Meu şi pe duşmanul vostru, arătându-le lor prietenie, în vreme ce ei au tăgăduit Adevărul ce a venit la voi! Ei îl alungă pe Trimis, precum şi pe voi pentru că voi credeţi în Allah, Stăpânul vostru. Dacă aţi ieşi pe calea Mea şi căutând mulţumirea Mea, [atunci nu-i luaţi pe ei aliaţi şi nu] vorbiţi cu ei în ascuns, din cauza prieteniei, în vreme ce Eu ştiu atât ceea ce tăinuiţi, cât şi ceea ce mărturisiţi pe faţă. Acela dintre voi care face aceasta rătăceşte de la drumul cel drept.

2. Dacă ei vor pune stăpânire peste voi, voi fi ei duşmani şi vor întinde mâinile şi limbile lor întru rău spre voi şi vor voi ei să fiţi tăgăduitori [necredincioşi].

3. Nu vă vor fi de folos nici rudele voastre, nici copiii voştri în Ziua Învierii şi El va judeca între voi, iar Allah vede bine ceea ce faceţi.

4. Aţi avut voi o pildă frumoasă în Avraam şi în aceia care au fost alături de el, atunci când ei au zis către neamul lor: “Noi ne lepădăm de voi şi de cele pe care voi le veneraţi în locul lui Allah. Ne lepădăm de voi. Duşmănia şi vrajba s-au ivit între noi pentru totdeauna, până când voi veţi crede numai în Allah!” Dar [nu vă ţineţi] de cuvântul lui Avraam către tatăl său: “Mă voi ruga de iertare pentru tine, cu toate că eu nu voi avea nici o putere pentru tine la Allah!” Doamne, în Tine ne încredem, şi la Tine ne întoarcem cu căinţă şi la Tine este întoarcerea [în Ziua de Apoi],

5. Doamne, nu ne face pe noi încercare pentru cei care nu cred şi iartă-ne nouă, Doamne, căci Tu eşti Cel Puternic, Cel Înţelept!”

6. Voi aţi avut în el o pildă frumoasă, pentru cel ce nădăjduieşte în Allah şi în Ziua de Apoi. Dacă, însă, cineva întoarce spatele, [să se ştie că] Allah este Deajuns pentru Sine şi este Demn de Laudă.

7. Se poate ca Allah să aducă prietenie între voi şi între aceia pe care voi i-aţi ţinut ca duşmani, căci Allah este Atotputernic şi Allah este Iertător şi Îndurător.

8. Allah nu vă opreşte să faceţi bine altora care nu au luptat împotriva voastră, din pricina religiei, şi nu v-au alungat din căminele voastre şi nici să fiţi drepţi cu ei, căci Allah îi iubeşte pe cei drepţi.

9. Însă Allah vă opreşte să-i luaţi ca aliaţi pe aceia care au luptat împotriva voastră, din pricina religiei, şi v-au alungat din căminele voastre şi au ajutat la alungarea voastră. Iar aceia care şi-i iau ca aliaţi sunt nelegiuiţi.

10. O,voi cei care credeţi! Dacă vin la voi muieri credincioase în pribegie, încercaţi-le pe ele! Allah ştie mai bine credinţa lor. Şi dacă aflaţi că ele sunt credincioase, nu le mai trimiteţi înapoi la necredincioşi. Ele nu mai sunt îngăduite pentru ei şi nici ei nu mai sunt îngăduiţi pentru ele [ca soţi]. Daţi-le lor înapoi ceea ce au cheltuit [ca zestre] şi nu este nici un păcat pentru voi să vă căsătoriţi cu ele, dacă le daţi zestrea ce li se cuvine lor. Şi nu le ţineţi [ca soaţe] pe cele necredincioase! Cereţi înapoi ceea ce aţi cheltuit şi să ceară şi ei înapoi ceea ce au cheltuit! Aceasta este hotărârea cu care Allah judecă între voi, iar Allah este Atoateştiutor şi Înţelept.

11. Dacă vreunele din muierile voastre fug de la voi la necredincioşi  şi voi îi pedepsiţi, atunci daţi-le acelora ale căror muieri au fugit atât cât au cheltuit ei! Şi fiţi cu frică de Allah, în care voi credeţi!

12. O, Profetule! Dacă vin la tine muieri credincioase şi îţi fac jurământ de credinţă, făgăduind că nu vor pune nimic în rând cu Allah, nu vor fura, nu vor curvi, nu-i vor omorâ pe copiii lor, nu vor săvârşi nici o ticăloşie cu mâinile lor şi cu picioarele lor, şi nu ţi se vor arăta cu nesupunere faţă de ceea ce se cuvine, atunci primeşte jurământul lor de credinţă şi roagă-L pe Allah de iertare pentru ele, căci Allah este Iertător şi Îndurător!

13. O, voi cei care credeţi! Nu vă aliaţi cu un neam [de oameni] pe care Allah este mâniat şi care deznădăjduiesc în privinţa Vieţii de Apoi, întocmai aşa cum deznădăjduiesc necredincioşii în privinţa celor aflaţi în morminte!

61 SURAT AS-SAFF

(Medinită [109]; 14 versete)

În numele lui Allah Cel Milostiv, Îndurător

1. Cele din ceruri şi cele de pre pământ Îi aduc laudă lui Allah, căci El este Cel Puternic şi Înţelept.

2. O, voi cei care credeţi! De ce spuneţi voi ceea ce nu faceţi?

3. Este [o pricină de] mare mânie pentru Allah să spuneţi ceea ce nu faceţi!

4. Allah îi iubeşte pe aceia care luptă pe calea Sa într-o linie [de luptă], de parcă ei ar fi o zidire întărită.

5. [Adu-ţi aminte] când Moise a zis către neamul său: “O, neam al meu, pentru ce mă necăjiţi, când ştiţi că eu sunt Trimisul lui Allah la voi?” Şi când ei s-au abătut, Allah a făcut să se abată inimile lor, fiindcă Allah nu călăuzeşte neamul de nelegiuiţi.

6. Şi [adu-ţi aminte] când Isus, fiul Mariei, a zis: “O, fii ai lui Israel! Eu sunt trimisul lui Allah la voi, întărind Tora de dinainte de mine şi vestind un Trimis ce va veni după Mine şi al cărui nume este Ahmad!” Şi când el le-a adus semnele limpezi, ei au zis: “Aceasta este vrăjitorie răzvedită!”

7. Şi cine este mai nelegiuit decât acela care născoceşte minciună despre Allah, atunci când este chemat la Islam? Iar Allah nu călăuzeşte neamul de nelegiuiţi.

8. Ei voiesc să stingă lumina lui Allah cu gurile lor, însă Allah întregeşte lumina Sa, chiar dacă necredincioşii nu voiesc.

9. El este Cel care l-a trimis pe Trimisul Său cu călăuzirea şi religia Adevărului, ca să o facă pe ea deasupra întregii religii, chiar dacă politeiştii nu voiesc.

10. O, voi cei care credeţi! Să vă îndrum Eu către un negoţ care vă va mântui pe voi de o pedeapsă dureroasă?

11. Credeţi voi în Allah şi în Trimisul Său şi luptaţi pe calea lui Allah, cu averile voastre şi cu sufletele voastre, căci acest lucru este mai bun pentru voi, dacă [voiţi să] ştiţi!

12. [Şi]El vă va ierta păcatele voastre şi vă va lăsa să intraţi în Grădini pe sub care curg pâraie şi în locuinţe bune din grădinile Edenului. Aceasta este marea izbândă!

13. Şi [vă va da vouă şi] alte [lucruri] care vă sunt dragi: ajutor de la Allah şi o biruinţă apropiată. Binevoieşte, aşadar dreptcredincioşilor!

14. O, voi cei care credeţi! Fiţi ajutoarele lui Allah, aşa cum a fost când a zis Isus, fiul Mariei, către apostoli: “Cine sunt ajutoarele mele în chemarea la Allah?” Şi i-au răspuns apostolii: “Noi suntem ajutoarele lui Allah!” Atunci o parte dintre fiii lui Israel au crezut, în vreme ce o altă parte nu au crezut. Şi Noi le-am dat ajutor acelora care au crezut, împotriva duşmanului lor, şi au devenit biruitori.

62 SURAT AL-JUMU’A

(Medinită [110]; 11 versete)

În numele lui Allah Cel Milostiv, Îndurător

1. Cele din ceruri şi de pre pământ Îl preamăresc pe Allah – Stăpânul, Cel Sfânt, atotputernicul şi Înţeleptul.

2. El este Cel care le-a trimis celor fără ştiinţă de carte un Trimis dintre ei, care să le recite Cartea şi Înţelepciunea, după cei ei au fost mai înainte într-o rătăcire învederată,

3. Ce şi altora care nu li s-au alăturat încă. Şi el este Cel Puternic şi Înţelept.

4. Acesta este harul lui Allah şi El îl dăruieşte cui voieşte, iar Allah este Cel cu Mare Milă.

5. Pilda acelora care au fost încărcaţi cu Tora şi apoi nu au purtat-o pe ea este ca pilda măgarului ce cară cărţi. Rea este pilda neamului [de oameni] care au socotit versetele lui Allah mincinoase, iar Allah nu călăuzeşte neamul de nelegiuiţi!

6. Spune: “O, voi, cei care aţi primit iudaismul! Dacă voi pretindeţi că sunteţi prieteni ai lui Allah, afară de ceilalţi oameni, atunci doriţi-vă moartea, dacă voi sunteţi grăitori de adevăr!”

7. Dar ei nu vor dori nicicând, pentru ceea ce au făcut mai înainte mâinile lor, însă Allah este bine ştiutor al nelegiuiţilor.

8. Spune: “Moartea de care fugiţi vă va ajunge pe voi! Apoi veţi fi aduşi la Cel care le cunoaşte atât pe cele nevăzute, cât şi pe cele văzute, şi care vă va vesti ceea ce aţi săvârşit.

9. O, voi cei care credeţi! Când se cheamă la Rugăciunea, în ziua de vineri, grăbiţi-vă la pomenirea lui Allah şi lăsaţi negoţul. Aceasta este mai bine pentru voi, dacă [voiţi să] ştiţi.

10. Apoi, după ce Rugăciunea a fost împlinită, răspândiţi-vă pe pământ şi căutaţi harul lui Allah şi pomeniţi-L mult pe Allah, pentru ca voi să izbândiţi!

11. Şi dacă văd ei un negoţ sau o petrecere, atunci se împrăştie ei înspre ea şi te lasă pe tine în picioare. Spune: “Ceea ce se află la Allah este mai bun decât petrecerea şi decât negoţul, iar Allah este Cel mai Bun Înzestrător!”

63  SURAT AL-MUNAFIQUN

(Medinită [104]; 11 versete)

În numele lui Allah Cel Milostiv, Îndurător

1. Când vin la tine, făţarnicii zic: “Mărturisim că tu eşti Trimisul lui Allah.” Însă Allah ştie că tu eşti Trimisul Său şi Allah mărturiseşte că făţarnicii sunt mincinoşi.

2. Ei şi-au luat jurămintele lor drept pavăză şi astfel împiedică de la calea lui Allah. Cât de rău este ceea ce fac ei!

3. Aceasta este pentru că ei au crezut, iar apoi s-au lepădat de credinţă şi inimile lor au fost pecetluite, încât ei nu mai pricep.

4. Dacă-i vezi, îţi plac chipurile lor. Dacă vorbesc, asculţi vorba lor. Dar ei sunt nişte butuci rezemaţi şi ei socotesc că orice strigăt este împotriva lor. Ei sunt duşmanul! Deci fereşte-te de ei! Blestemaţi să fie de Allah! Cum s-au abătut ei!

5. Şi dacă li se zice lor “Veniţi, căci Trimisul lui Allah se va ruga de iertare pentru voi!”, ei întorc capetele şi îi vezi cum se îndepărtează îngâmfaţi.

6. E totuna pentru ei de te rogi de iertare pentru ei sau nu te rogi de iertare pentru ei; Allah nu le va ierta lor, căci Allah nu iartă neamul de păcătoşi.

7. Ei sunt aceia care zic: “Nu-i îngrijiţi pe aceia care sunt lângă Trimisul lui Allah, până ce ei nu se vor risipi!”Însă ale lui Allah sunt comorile cerurilor şi ale pământului, dar făţarnici nu pricep

8. Ei zic: “Când ne vom întoarce la Medina, cel mai puternic de acolo îl va alunga pe cel mai umil.” Însă a lui Allah este puterea şi a Trimisului Său şi a dreptcredincioşilor, dar făţarnicii nu ştiu.

9. O, voi cei care credeţi! Să nu vă abată averile voastre şi copiii voştri de la pomenirea lui Allah! Cei care fac aceasta, aceia vor fi pierduţi!

10. Şi dăruiţi din cele cu care v-am înzestrat Noi, înainte ca moartea să vină la unul dintre voi şi să zică el: “Doamne, mai dă-mi un răgaz până la un termen apropiat, astfel încât să fac eu milostenie şi să fiu dintre cei drepţi!”

11. Însă Allah nu va mai da răgaz nici unui suflet, dacă a venit termenul său şi Allah este bine ştiutor a ceea ce faceţi.

64 SURAT AT-TAGHABUN

(Medinită [108]; 18 versete)

În numele lui Allah Cel Milostiv, Îndurător

1. Cele din ceruri şi cele de pe pământ Îi aduc laudă lui Allah; a Lui este împărăţia şi a lui este slava şi El este cu putere peste toate.

2. El este Cel care v-a creat. Şi printre voi se află unii care nu cred şi printre vio se află unii care cred, însă Allah vede bine ceea ce faceţi.

3. El a creat cerurile şi pământul întru adevăr şi v-a dat vouă chipuri. Şi a făcut chipurile voastre frumoase. Şi la El este întoarcerea.

4. El ştie ceea ce se află în ceruri şi ştie ceea ce se află pre pământ şi El ştie atât ceea ce voi ţineţi ascuns, cât şi ceea ce voi descoperiţi. Şi Allah este bine ştiutor al celor dinlăuntrul piepturilor.

5. Oare nu v-a venit vouă veste despre cei care nu au crezut mai înainte [de voi], care au gustat reaua urmare a faptei lor şi care vor avea parte de pedeapsă dureroasă?

6. Aceasta, pentru că au venit la ei trimişii lor cu semne limpezi, iar ei au zis: “Oare să ne călăuzească pe noi oamenii?” Şi nu au crezut ei şi au întors spatele, însă Allah s-a lipsit de ei, căci Allah este Deajuns pentru Sine şi este Vrednic de Laudă.

7. Aceia care nu au crezut, au pretins că ei nu vor mai fi înviaţi. “Ba da! Pe Domnul meu! Veţi fi voi înviaţi şi apoi vi se va vesti vouă ceea ce aţi făcut! Şi acesta este un lucru uşor pentru Allah.”

8. Aşadar, fiţi cu credinţă în Allah, în Trimisul Său şi în Lumina pe care am trimis-o Noi! Iar Allah este bine ştiutor a ceea ce faceţi voi.

9. Ziua în care vă va aduna El pentru Ziua Adunării, aceea este Ziua marii pierderi. Iar pe acela care crede în Allah şi împlineşte fapte bune, El îl va ierta pentru faptele sale rele şi-l va lăsa să intre în Grădini pe sub care curg pâraie şi vor fi veşnic sălăşluitori în ele. Aceasta este marea izbândă.

10. Iar aceia care nu cred şi socotesc semnele Noastre mincinoase, aceia vor fi oaspeţii Focului şi vor fi veşnic sălăşluitori în el. Şi ce rea soartă!

11. Nici o nenorocire nu-l loveşte pe om decât cu îngăduinţa lui Allah. Iar aceluia care crede în Allah, El îi va călăuzi inima. Allah este a toate ştiutor.

12. Fiţi cu supunere faţă de Allah şi fiţi cu supunere faţă de Trimis! Iar dacă voi întoarceţi spatele, [să ştiţi că] Trimisul Nostru îi revine doar transmiterea limpede.

13. Allah! Nu este alt dumnezeu afară de El! Şi în Allah [trebuie] să se încreadă dreptcredincioşii!

14. O, voi cei care credeţi! Voi aveţi printre soaţele voastre şi printre copiii voştri un vrăjmaş! Deci, fiţi cu grijă de ei! Însă dacă voi sunteţi îngăduitori şi treceţi peste [greşelile lor] şi îi iertaţi pe ei, să ştiţi că şi Allah este Iertător şi Îndurător.

15. Averile voastre şi copiii voştri sunt numai o ispită şi la Allah se află o mare răsplată.

16. Deci, fiţi cu frică de Allah atât cât puteţi, ascultaţi, fiţi supuşi şi dăruiţi spre binele sufletelor voastre! Iar aceia ale căror suflete vor fi ferite de zgârcenie, aceia sunt ce care vor izbândi.

17. Dacă Îi veţi face lui Allah un împrumut frumos, El vi-l va da înapoi înmulţit şi vă va ierta pe voi, căci Allah este Mulţumitor şi Blând.

18. El este Ştiutorul celor nevăzute şi al celor văzute, Cel Puternic şi Înţelept.

65 SURAT AT-TALAQ

(Medinită [92]; 12 versete)

În numele lui Allah Cel Milostiv, Îndurător

1. O, Profetule! Dacă divorţaţi de muieri, atunci despărţiţi-vă de ele după timpul de aşteptare prescris pentru ele şi socotiţi timpul şi fiţi cu frică de Allah – Stăpânul vostru! Nu le alungaţi din casele lor şi ele să nu iasă, doar dacă au săvârşit mare păcat dovedit! Acestea sunt poruncile lui Allah, iar acela care calcă poruncile lui Allah este nedrept faţă de sine însuşi. Tu nu ştii, s-ar putea ca Allah să facă să se întâmple după aceea un lucru...

2. Apoi când ele ajung la timpul prescris, atunci fie ţineţi-le, după cuviinţă, fie despărţiţi-vă de ele, după cuviinţă! Şi luaţi ca martori doi oameni drepţi dintre voi şi faceţi mărturie faţă de Allah! Cu aceasta este îndemnat cel care crede în Allah şi în Ziua de Apoi! Iar aceluia care este frică de Allah, îi va da El o ieşire [bună]

3. Şi-l va înzestra pe el de unde nici un se aşteaptă. Iar aceluia care se încrede în Allah, El îi este de ajuns, căci Allah împlineşte lucrul Său şi Allah a stabilit un termen pentru fiecare lucru.

4. Şi dacă aveţi îndoieli în privinţa perioadei de aşteptare pentru muierile care nu mai nădăjduiesc să aibă ciclu, aceasta este pentru ele de trei luni şi asemenea pentru cele ce nu au încă ciclu. Iar termenul pentru cele care sunt îngreunate este până ce ele zămislesc. Iar aceluia care este cu frică de Allah, aceluia îi face El lucrul său uşor.

5. Aceasta este porunca lui Allah, pe care El v-o trimite vouă. Iar aceluia care este cu frică de Allah, El îi va şterge faptele rele şi îi va da lui mare răsplată.

6. Lăsaţi-le să locuiască acolo unde locuiţi voi, după mijloacele voastre, şi nu le faceţi nici o daună, ca să le faceţi să trăiască strâmtorate! Iar dacă ele sunt îngreunate, atunci îngrijiţi de ele până zămislesc şi dacă alăptează [copiii născuţi] de la voi, atunci daţi-le lor simbria lor şi sfătuiţi-vă între voi [în această privinţă]. Aşa după cum se cuvine! Iar dacă aflaţi voi greutăţi, atunci îl va alăpta pe el alta.

7. Cel care este înstărit să cheltuiască după averea sa, iar cel a cărui înzestrare este măsurată să cheltuiască din ceea ce i-a dat Allah. Allah nu sileşte pe nimeni decât după cum El i-a dat. Şi Allah va face să vină după strâmtorare belşug.

8. Şi câte cetăţi s-au răzvrătit împotriva poruncii Domnului lor şi împotriva trimişilor Săi! Şi Noi le-am cerut lor socoteală cu asprime şi le-am pedepsit pe ele cu grea pedeapsă.

9. Şi au gustat ele urmarea purtării lor şi urmarea purtării lor a fost pierderea.

10. Allah a pregătit pentru ei pedeapsă aspră. Deci, fiţi cu frică de Allah, voi cei dăruiţi cu înţelegere şi care credeţi! Allah v-a trimis vouă Îndemnare

11. Şi un Trimis, care să vă recite vouă versetele lui Allah cele desluşite, ca să-i scoată pe cei care cred şi împlinesc fapte bune din întunericuri la lumină. Şi pe acela care crede în Allah şi împlineşte fapte bune El îl va face să intre în Grădini pe sub care curg pâraie şi veşnic vor fi ei sălăşluitori în ele. Şi ce înzestrare frumoasă a hotărât Allah pentru el!

12. Alla este Cel ce a creat şapte ceruri şi tot atâtea pământuri. Între ele coboară porunca [Sa], pentru ca să ştiţi că Allah este cu putere peste toate şi că Allah cuprinde toate lucrurile cu ştiinţa [Sa].

66 SURAT AT-TAHRIM

(Medinită [107]; 12 versete)

În numele lui Allah Cel Milostiv, Îndurător

1. O, Profetule! De ce îţi opreşti tu ceea ce Allah ţi-a îngăduit, căutând mulţumirea muierilor tale? Allah, doară, este Iertător şi Îndurător.

2. Allah a orânduit pentru voi dezlegarea jurămintelor voastre iar Allah este Stăpânul vostru. Şi El este Atoateştiutor şi Înţelept.

3. Când Profetul i-a încredinţat o taină uneia dintre muierile lui, iar ea a povestit-o şi Allah i-a vestit lui aceasta, atunci el a înştiinţat despre o parte şi a neglijat o altă parte. Şi când el i-a spus, atunci a zis ea: “Cine te-a înştiinţat despre aceasta?” a răspuns el: “M-a înştiinţat Atoateştiutorul şi Bineştiutorul!”

4. Şi de vă veţi întoarce căindu-vă voi amândouă la Allah, inimile voastre sunt astfel înclinate. Însă de vă veţi susţine una pe alta împotriva lui, atunci Allah este Ocrotitorul lui; iar Gavriil şi dreptcredincioşii evlavioşi şi îngerii îi vor fi peste aceasta ajutoare.

5. Şi dacă va divorţa el de voi, s-ar putea ca Domnul lui să-i dea în locul vostru muieri mai bune decât voi: muslumane, dreptcredincioase, ascultătoare, postitoare, desfeciorite sau fecioare.

6. O, voi cei care credeţi! Păziţi-vă pe voi înşivă şi familiile voastre de un Foc ale cărui vreascuri sunt oamenii şi pietrele şi peste care sunt îngeri neînduplecaţi şi aspri, care nu se răzvrătesc împotriva lui Allah în ceea ce le porunceşte şi care fac ceea ce li se porunceşte.

7. O, voi cei care credeţi! Nu vă dezvinovăţiţi în Ziua aceea, căci voi ceţi fi răsplătiţi după cele pe care le-aţi săvârşit!

8. O, voi cei care credeţi! Întoarceţi-vă la Allah întru căinţă curată! Poate că Domnul vostru vă va şterge faptele voastre cele rele şi vă va face să intraţi în Grădini pe sub care curg pâraie, în Ziua în care Allah nu va lăsa să fie umiliţi Profetul şi aceia care au crezut împreună cu el. Lumina lor va grăbi înaintea lor şi în mâinile lor drepte. şI vor zice ei: “Doamne, întregeşte  lumina noastră şi iată-ne pe noi, căci Tu eşti cu putere peste toate!”

9. O, Profetule! Luptă împotriva necredincioşilor şi a făţarnicilor şi fii neînduplecat cu ei! Sălaşul lor va fi Gheena şi ce rea soartă!

10. Allah le-a dat drept pildă pentru aceia care nu cred pe muierea lui Noe şi pe muierea lui Lot, care s-au aflat sub oblăduirea a doi robi evlavioşi dintre robii Noştri şi care i-au viclenit pe ei, iar ei doi nu le-au putut fi de nici un ajutor la Allah. Şi [li] s-a zis: “Intraţi în Foc [laolaltă] cu ceilalţi care intră!”

11. Şi Allah a dat-o drept pildă pentru aceia care cred pe muierea lui Faraon, care a zis: “Doamne, durează-mi mie o casă lângă Tine în Rai şi mântuieşte-mă pe mine de neamul de nelegiuiţi!”

12. Şi [la fel şi] pe Maria, fiica lui ‘Imran, care a rămas neprihănită şi am suflat în ea din Duhul Nostru. Şi ea a crezut în cuvintele Domnului ei şi în scripturile Sale şi a fost ea dintre cei supuşi cu statornicie.

67 SURAT AL-MULK

(Mekkană [77]; 30 versete)

În numele lui Allah Cel Milostiv, Îndurător

1. Binecuvântat fie Acela care are în mâna Lui împărăţia şi este cu putere peste toate,

2. Acela care a făcut moartea şi viaţa, ca să vă încerce pe voi, [pentru a vedea] care dintre voi este mai bun întru faptă. Şi El este Puternic şi Iertător.

3. Acela care a creat şapte ceruri unul după altul, fără să vezi nici o nepotrivire în creaţia Celui Milostiv. Întoarce-ţi privirea! Oare vezi tu vreo crăpătură?

4. Întoarce-ţi iarăşi privirea de două ori! Privirea se va întoarce la tine umilită şi slabă! 

5. Noi am împodobit cerul cel mai de jos cu candele şi le-am făcut pe ele pietre pentru lovirea şeitanilor şi am pregătit pentru ei pedeapsa Văpăii.

6. Aceia care nu au crezut în Domnul lor vor avea parte de pedeapsa Gheenei. Şi ce rea întoarcerea!

7. Când vor fi aruncaţi în ea, îi vor auzi vuietul, în vreme ce ea clocoteşte.

8. Aproape că plesneşte de mânie. De fiecare dată când este aruncată o ceată nouă, păzitorii îi întreabă: “Oare nu a venit la ei un prevenitor?”

9. Iar ei vor zice: “Ba da! A venit la noi un prevenitor, însă noi l-am învinuit de minciună şi am zis: Allah nu a trimis nimic, iar voi nu sunteţi decât în mare rătăcire!”

10. Şi ei vor zice: “Dacă noi am fi ascultat şi am fi priceput, nu am fi printre oaspeţii Văpăii!”

11. Şi astfel ei vor mărturisi păcatele lor. Aşadar, striviţi să fie oaspeţii Văpăii!

12. Aceia care se tem de Domnul lor, fără să-L vadă pe El, vor avea parte de iertare şi de mare răsplată.

13. Spuneţi în şoaptă vorba voastră ori rostiţi-o cu glas tare! El le ştie pe cele dinlăuntrul piepturilor.

14. Oare nu le ştie pe cele pe care le-a creat, cu toate că El este Binevoitor şi Atoateştiutor?

15. El este Cel care v-a făcut pământul supus. Deci străbateţi întinderile sale. Şi mâncaţi din înzestrarea Lui. Şila El este învierea.

16. Sunteţi voi siguri că Cel din cer nu va lăsa să vă înghită pământul, când iată că el se cutremură?!

17. Sau sunteţi siguri că Cel din cer nu va trimite asupra voastră o vijelie cu pietre? Atunci veţi şti cum va fi mustrarea Mea!

18. Şi cei de dinaintea lor i-au învinuit de minciună [pe trimişii lor] şi cum a fost pedeapsa lor de la Mine?!

19. Oare nu văd ei păsările de deasupra lor întinzând şi strângând aripile lor? Nu le poate ţine pe ele decât Cel Milostiv! El este Cel care le vede pe toate.

20. Cine este acela care să fie pentru voi oştire ce vă ajută împotriva Celui Milostiv? Necredincioşii nu sunt decât într-o amăgire.

21. Cine este acela care vă îngrijeşte pe voi, dacă El opreşte înzestrarea Sa? Însă ei stăruie în semeţia lor şi în fuga lor [de Adevăr].

22. Oare cel care merge cu faţa plecată este mai bine călăuzit sau cel care merge cu capul sus, pe un drum drept?

23. Spune: “El este Cel care v-a creat şi v-a dat vouă auzul şi ochii şi inimile! Dar voi sunteţi puţin mulţumitori.”

24. Spune: “El este Cel care v-a răspândit pe pământ şi la El veţi fi adunaţi!”

25. Ei zic: “Când va fi această făgăduinţă, dacă voi sunteţi întru adevăr?”

26. Spune: “Ştiinţa despre aceasta este numai la Allah, iar eu sunt numai un prevenitor limpede!”

27. Şi când o vor vedea aproape, se vor întrista chipurile celor care nu au crezut. Şi [li] se va zice: “Aceasta este ceea ce voi aţi cerut!”

28. Spune: “Cum vi se pare? Dacă Allah nu va face să pierim pe mine şi pe cei care sunt cu mine sau va fi îndurător cu noi, cine îi va apăra pe cei necredincioşi de o pedeapsă dureroasă?”

29. Spune: “El este Cel Milostiv! Noi credem în El şi în El ne încredem şi veţi afla voi cine este în rătăcire răzvedită!”

30. Spune: “Ce credeţi? De se va strecura apa voastră dimineaţa în adânc, cine văva aduce apă de izvor?”

68 SURAT AL-QALAM

(Mekkană [2]; 52 versete)

În numele lui Allah Cel Milostiv, Îndurător

1. Nun. Pe toc şi pe ceea ce ei scriu!

2. Tu nu eşti, prin mila Domnului tău, smintit!

3. Şi tu vei avea parte de o răsplată neîntreruptă! 

4. Şi tu ai o fire minunată!

5. Vei vedea tu şi vor vedea şi ei

6. Cine dintre voi este smintit.

7. Domnul tău ştie mai bine cine a rătăcit de la drumul Său şi El îi cunoaşte mai bine pe cei care sunt bine călăuziţi.

8. Deci, nu da ascultare celor care tăgăduiesc!

9. Ei ar dori ca tu să fii binevoitor şi să fie şi ei binevoitori.

10. Nu da ascultare celui care juruieşte întruna şi e vrednic de dispreţ,

11. Defăimător, care umblă cu clevetiri, 

12. Care împiedică binele, e nelegiuit, păcătos, 

13. Crud, şi , după toate astea, şi bastard, 

14. Pentru că el are avere şi copii!

15. Când i se recită lui versetele Noastre, el zice: “Basme ale celor de demult!”

16. Noi îi vom face lui un semn pe nas!

17. Noi i-am încercat pe ei, aşa cum i-am încercat pe stăpânii grădinii, când au jurat să adune roadele din ea dimineaţa,

18. Dar fără să lase nimic necules,

19. Şi s-a bătut peste ea o nenorocire de la Domnul tău, în vreme ce ei dormeau,

20. Iar dimineaţa era asemenea unui ogor cules.

21. Şi dimineaţa s-au strigat ei unii pe alţii.

22. “Pucedeţi devreme la ogoarele voastre, ca să culegeţi [roadele]!”

23. Şi au purces ei, zicându-şi unul altuia mai mult în soaptă:

24. “Să nu intre astăzi astăzi peste voi, în ea, nici un sărman!”

25. Şi au purces devreme, hotărâţi să-i oprească, închipuindu-şi că vor fi în stare de aceasta,

26. Dar când au văzut-o au zis ei: “Noi suntem cu adevărat rătăciţi,

27. Sau mai degrabă noi suntem lipsiţi [de roadele noastre]!”

28. A zis cel mai drept dintre ei: “Oare nu v-am zis eu să aduceţi mărire [lui Allah]?”

29. Au zis ei: “Mărire Domnului nostru! Noi am fost nedrepţi!”

30. Şi s-au îndreptat unul către altul, aducându-şi mustrări.

31. Şi au zis ei: “Vai de noi! Noi am fost nelegiuiţi!

32. Poate că Domnul nostru ne va da în schimb [ceva] mai bun decât ea! Noi dorim să ne apropiem de Domnul nostru!”

33. Aşa a fost pedeapsa! Iar pedeapsa din Lumea de Apoi va fi şi mai mare! Dacă ei ar şti!

34. Însă cei evlavioşi au la Domnul lor Grădinile plăcerii.

35. Oare Noi îi tratăm pe cei supuşi [lui Allah] la fel ca pe cei păcătoşi?!

36. Ce-i cu voi? Cum judecaţi?

37. Sau aveţi voi o Carte din care învăţaţi

38. Că veţi avea tot ceea ce poftiţi?

39. Sau aţi luat de la Noi jurăminte până în Ziua Învierii, prin care Ne legăm să vă dăm ceea ce hotărâţi?

40. Întreabă-i care dintre ei este pentru aceasta chezaş?

41. Sau au ei asociaţi? Să-i aducă pe asociaţii lor, dacă ei sunt întru adevăr!

42. Într-o Zi li se va arăta lor o nenorocire şi ei vor fi chemaţi la prosternare, însă nu vor putea.

43. Plecaţi vor fi ochii lor şi îi va acoperi umilinţa, pentru că ei au fost chemaţi la prosternare, când erau în pace!...

44. Deci lasă-Mă pe Mine şi pe cei ce socotesc mincinoasă această vestire! Noi îi vom trage pe ei treptat, de unde ei nici nu ştiu.

45. Eu le dau lor un răgaz, însă vicleşugul Meu este temeinic!

46. Sau le ceri lor o răsplată şi ei sunt împovăraţi de datorii?

47. Sau le ştiu ei pe cele nevăzute şi [din ele] scriu ei?

48. Deci îndură cu răbdare hotărârea Domnului tău şi nu fi ca tovarăşul peştelui, care L-a chemat [pe Allah], când el era plin de mâhnire!

49. Dacă nu l-ar fi ajuns pe el îndurarea de la Domnul lui, ar fi fost el aruncat pe ţărmul gol şi ar fi fost acoperit de ruşine.

50. Însă l-a ales pe el domnul său şi l-a aşezat pe el printre cei drepţi.

51. Aceia care nu cred aproape că te doboară cu privirile lor, când aud Îndemnarea, şi zic ei: “El este smintit!”

52. Însă El nu este decât o Îndemnare pentru toate lumile!

69 SURAT AL-HAQQA

(Mekkană [78]; 52 versete)

În numele lui Allah Cel Milostiv, Îndurător

1. “Cea adevărată!”

2. Ce este “cea adevărată”?

3. Dar ce te-ar putea face să crezi că este “cea adevărată”?

4. Thamud şi ‘Ad au socotit Ziua Judecăţii o minciună!

5. În ce-i priveşte, [cei din neamul] Thamud au fost nimiciţi de vijelie.

6. Şi în ce-i priveşte, [cei din neamul] ‘Ad au fost nimiciţi de un vânt şuierător, turbat,

7. Pe care [Allah] l-a dezlănţuit împotriva lor [vreme de] şapte nopţi şi opt zile, una după alta! Şi ai fi putut să vezi neamul [de oameni] doborâţi, de parcă ar fi fost nişte trunchiuri goale de palmieri.

8. Oare mai vezi să fi rămas vreo urmă din el?

9. Au urmat Faraon şi cei de dinaintea lui şi cetăţile nimicite, care au venit cu mare păcat.

10. Şi astfel ei s-au răzvrătit împotriva Trimisului Domnului lor şi El  i-a lovit cu pedeapsă mare.

11. Când apele s-au revărsat, v-am dus pe voi pe corabie,

12. Pentru ca Noi să facem din aceasta pentru voi o pomenire şi pentru ca urechea care o aude să o ţină minte.

13. Şi când se va sufla în trâmbiţă cu o singură suflare

14. Şi vor fi rificate pământul şi munţii şi apoi vor fi făcuţi pulbere, dintr-o singură lovitură,

15. În Ziua aceea se va produce “cea care trebuie să se întâmple,”

16. Iar cerul se va despica, căci el în Ziua aceea va fi slab,

17. Iar îngerii vor fi la marginile sale şi opt [dintre ei] vor purta Tronul Domnului tău deasupra lor, în ziua aceea.

18. În Ziua aceea vă veţi înfăţişa şi nimic din voi nu va fi ascuns.

19. În ceea ce-l priveşte pe acela căruia i se va da cartea sa în mâna sa dreaptă, el va zice: “Ţineţi, citiţi cartea mea!

20. Eu am crezut că voi primi răsplata mea!”

21. Şi el va avea parte de o viaţă plăcută, 

22. Într-o Grădină înălţată,

23. Cu rodurile ei atârnând în jos.

24. “Mâncaţi şi beţi cu plăcere pentru ceea ce aţi făcut mai înainte, în zilele trecute!”

25. în ceea ce-l priveşte pe cel căruia i se va da cartea sa în mâna sa stângă, acela va zice: “Vai mie! Mai bine de nu mi s-ar fi dat cartea mea

26. Şi de n-aş fi ştiut care este răsplata mea!

27. Mai bine dacă ar fi fost [moartea mea] nestrămutată!

28. Averea mea nu mi-a fost de nici un folos!

29. Puterea mea a fost spulberată!”

30. “Luaţi-l şi puneţi-l în lanţuri,

31. Apoi lăsaţi-l să ardă în Iad!

32. Apoi legaţi-l pe el cu un lanţ de şaptezeci de coţi măsură!

33. El nu a crezut în Allah Cel Mare

34. Şi nu a îndemnat la hrănirea celui sărman!

35. [De aceea], el nu are în această Zi nici un prieten

36. Şi nici mâncare, afară de puroi,

37. Pe care nu-l mănâncă decât păcătoşii!”

38. Dar nu!... Jur pe ceea ce vedeţi

39. Şi pe ceea ce nu vedeţi

40. Că el este Cuvântul unui Trimis cinstit

41. Şi nu este cuvântul unui poet! Însă voi nu credeţi decât prea puţin!

42. Şi nu este cuvântul unui ghicitor! Însă voi nu vă lăsaţi îndemnaţi decât prea puţin!

43. Este o revelaţie de la Stăpânul lumilor!

44. Şi dacă ar fi născocit el unele vorbe împotriva Noastră,

45. L-am fi apucat Noi de [mâna] dreaptă

46. Şi i-am fi tăiat Noi vâna inimii

47. Şi nimeni dintre voi nu Ne-ar fi putut opri!

48. El este pentru cei cu frică o îndemnare

49. Şi Noi ştim că unii dintre voi îl socotesc minciună.

50. El este un suspin pentru cei care nu cred

51. Şi El este Adevărul deplin!

52. Deci slăveşte numele Domnului tău Cel Mare!

70 SURAT AL MA’ARIJ

(Mekkană [79]; 44 versete)

În numele lui Allah Cel Milostiv, Îndurător

1. Cineva care se roagă a cerut să cadă o pedeapsă neîndoielnică

2. Peste cei necredincioşi, pe care nimeni nu o poate opri

3. [Şi care să vină] de la Allah, Stăpânul drumurilor înălţării.

4. Îngerii şi Duhul se vor înălţa la El într-o Zi a cărei durată este cât cincizeci de mii de ani.

5. Deci rabdă cu bună răbdare!

6. Ei o văd departe,

7. Însă Noi o vedem aproape.

8. În Ziua aceea va fi cerul precum arama topită,

9. Iar munţii vor fi asemenea lânii scărmănate

10. Şi nu-l va mai întreba prietenul pe prieten,

11. Măcar că se vor vedea. Păcătosul va voi în Ziua aceea să se răscumpere de pedeapsă cu copiii săi,

12. Cu soaţa sa, cu fratele său

13. Şi cu neamul său care-i dăruieşte lui adăpost,

14. Cu toţi cei care se află pe pământ, care l-ar putea mântui.

15. Dar nu! Va fi o flacără

16. Ce-i va smulge pielea de pe cap

17. Şi-l va chema pe cel care a întors spatele şi s-a depărtat

18. Şi a adunat şi a grămădit în vase.

19. Omul a fost făcut nestatornic;

20. Când are parte de rău, el este abătut

21. Iar când are parte de bine, el este zgârcit,

22. Afară de cei care fac Rugăciunea,

23. Care sunt stăruitori în Rugăciunea lor,

24. Din a căror avere este un drept hotărât,

25. Pentru un cerşetor şi pentru cel lipsit;

26. Iar aceia care socotesc adevărată Ziua Judecăţii

27. Şi aceia care se tem de pedeapsa Domnului lor –

28. Căci nu există nici o apărare împotriva pedepsei Domnului lor! –

29. Şi aceia care îşi ascund ruşinea lor,

30. Mai puţin de soaţele lor sau de cele pe care le stăpânesc dreptele lor, căci pentru aceasta ei nu vor fi mustraţi,

31. Iar cei care aleargă după mai mult decât aceasta sunt păcătoşi,

32. Şi aceia care păzesc ceea ce li se încredinţează, precum şi legământul lor,

33. Şi aceia care sunt drepţi în mărturiile lor

34. Şi aceia care împlinesc Rugăciunea lor,

35. Aceia vor fi cinstiţi în Grădini.

36. Dar ce este cu aceia care nu au crezut că grăbesc cu ochii îndreptaţi spre tine,

37. [Venind de] la dreapta şi [de] la stânga, în cete?

38. Oare nădăjduieşte fiecare am dintre ei să fie lăsat să intre în Grădina plăcerii?

39. Ba nu! Noi i-am creat din ceea ce ştiu!

40. Nu! Jur pe Stăpânul răsăriturilor şi al apusurilor, că Noi suntem în stare

41. Să-i schimbăm cu alţii mai buni decât ei şi de nimeni nu putem fi împiedicaţi!

42. Deci, lasă-i să se afunde şi să se joace, până ce vor întâlni Ziua lor, cu care au fost ameninţaţi,

43. Ziua în care vor ieşi din morminte în grabă, ca şi cum ar alerga către nişte pietre ridicate,

44. Cu ochii plecaţi, acoperiţi de umilinţă! Aceasta este Ziua cu care au fost ameninţaţi!

71 SURAT NUH

(Mekkană [71]; 28 versete)

În numele lui Allah Cel Milostiv, Îndurător

1. Noi l-am trimis pe Noe la neamul său, [zicându-i]: “Îndeamnă neamul tău, înainte de a se abate asupra lui o pedeapsă dureroasă!”

2. A zis el: “O, neam al meu! Eu sunt pentru voi un prevenitor limpede,

3. Adoraţi-L pe Allah, fiţi cu frică de El şi daţi-mi ascultare!

4. El vă va ierta o parte din păcatele voastre şi vă va da vouă răgaz până la un termen hotărât. Însă când va veni termenul hotărât de Allah, el nu va mai putea fi amânat, dacă voiţi să ştiţi!”

5. El a zis: “Doamne, eu am chemat neamul meu, noaptea şi ziua,

6. Însă chemarea meu nu a făcut decât să le sporească fuga.

7. Şi de câte ori i-am chemat ca să le ierţi lor, ei şi-au vărăt degetele în urechi, s-au înfăşurat în veşmintele lor şi au stăruit şi s-au arătat cu mare trufie;

8. Apoi i-am chemat cu glas tare;

9. Apoi le-am vorbit lor deschis şi le-am vorbit lor în taină

10. Şi le-am zis lor: “Rugaţi-vă de iertare Domnului vostru, căci El este Iertător,

11. Pentru ca El să trimită asupra voastră cerul cu ploaie din belşug

12. Şi pentru ca să vă dăruiască vouă averi şi copii şi să vă dea vouă grădini şi să vă dea vouă pâraie!

13. Ce este cu voi, de nu vă rugaţi lui Allah, aşa cum se cuvine,

14. După ce El v-a creat pe voi în [mai multe] faze?

15. Oare nu aţi văzut voi cum a creat Allah şapte ceruri unul peste altul

16. Şi a făcut Luna să le fie lor lumină şi a făcut Soarele ca o candelă?

17. Allah v-a făcut pe voi să răsăriţi asemenea ierburilor, din pământ,

18. Apoi vă va aduce pe voi înapoi la El şi vă va face să ieşiţi cu adevărat.

19. Şi Allah v-a făcut vouă pământul ca un covor,

20. Pentru ca voi să umblaţi pe el, pe cărări largi!”

21. Noe a zis: “Doamne, ei s-au arătat cu nesupunere faţă de mine şi îl urmează pe acela ale cărui averi şi ai cărui copii nu fac decât să-i sporească pierderea!

22. Şi ei au născocit un vicleşug prea mare

23. Şi au zis: “Nu-i părăsiţi niciodată pe zeii voştri! Nu-i părăsiţi niciodată pe Wadd şi pe Suwa’ şi pe Yaguth şi pe Ya’uq şi pe Nasr!”

24. Ei i-au adus pă mulţi în rătăcire. [Doamne] nule spori nelegiuiţilor decât rătăcirea!

25. Din pricina păcatelor lor ei au fost înecaţi şi vor fi duşi să intre în Foc şi nu au aflat pentru ei ajutoare în afară de Allah!”

26. Şi Noe a zis: “Doamne, nu lăsa pe pământ nici un sălăşluitor într-o casă, dintre necredincioşi,

27. Căci, dacă-i vei lăsa [în viaţă], ei îi vor duce în rătăcire pe robii Tăi şi nu vor zămisli decât păcătoşi necredincioşi!

28. Doamne! Iartă-mă pe mine şi pe părinţii mei şi pe cel care intră în casa mea cu credinţă, ca şi pe dreptcredincioşi şi pe dreptcredincioase, şi nu le spori nelegiuiţilor decât pierderea!”

72SURAT AL-DJINN

(Mekkană [40]; 28 versete)

În numele lui Allah Cel Milostiv, Îndurător

1. Spune: “Mi-a fost revelat mie că o ceată de djinni au ascultat şi apoi au zis: “Noi am auzit un Coran minunat,

2. Care călăuzeşte către drumul cel drept! Noi credem în el şi nu-i vom face Domnului nostru nici un asociat!

3. Pentru că El – înalţă-se mărirea Domnului nostru! – nu Şi-a luat soaţă şi nici copil!

4. Şi netrebnicul nostru a spus asupra lui Allah minciuni.

5. Noi am crezut că nici oamenii, nici djinni nu vor spune împotriva lui Allah minciuni,

6. Însă au fost bărbaţi dintre oameni care au căutat apărare la bărbaţii dintre djinni, dar le-a sporit lor suferinţa,

7. Şi că ei au crezut,aşa cum aţi crezut şi voi, că Allah nu va învia pe nimeni.

8. Noi am atins cerul şi l-am aflat plin de păzitori aspri şi de bolizi.

9. Noi ne-am aşezat în el pe nişte locuri pentru a auzi. Însă cine se pune la ascultat acum găseşte un bolid stând la pândă pentru el.

10. Noi nu ştim dacă se voieşte răul celor de pe pământ sau dacă voieşte Domnul lor [să-i călăuzească] pe calea cea dreaptă.

11. Printre noi se află unii drepţi şi [alţii] mai puţin drepţi; astfel şi noi am fost împărţiţi în felurite cete.

12. Noi credem că nu-L vom putea slăbi niciodată pe Allah pe pământ şi nu-L vom putea slăbi pe El, fugind noi.

13. Şi când am auzit noi călăuzirea, am crezut în ea şi acela care crede în Domnul său să nu se teamă nici de împuţinare, nici de împovărare!

14. Unii dintre noi sunt muslumani şi unii dintre noi sunt nelegiuiţi. Aceia dintre noi care au îmbrăţişat Islamul sunt aceia care au căutat calea cea dreaptă.

15. Cât despre cei nelegiuiţi, ei sunt vreascuri de foc pentru Gheena.”

16. Şi de vor merge ei pe calea cea dreaptă, le vom da Noi apă din belşug,

17. Pentru ca să-i încercăm. Şi cel ce se întoarce de la pomenirea Domnului său, pe acela îl va îndrepta El către o pedeapsă aspră.

18. Moscheile sunt ale lui Allah şi nu chemaţi pe nimeni împreună cu Allah!

19. Şi când s-a ridicat Robul lui Allah, chemându-L pe El, aproape că s-au îmbulzit către el.

20. Spune: “Eu Îl chem numai pe Domnul meu şi nu-I fac Lui nici un asociat!”

21. Spune: “Eu nu pot nici să vă fac vouă vreun rău, nici să vă călăuzesc pe calea dreaptă!”

22. Spune: “Nimeni nu mă va apăra de Allah şi eu nu voi găsi adăpost [la altcineva] afară de El!

23. Eu nu pot să aduc decât propăvăduire de la Allah şi mesajele Lui. Iar aceia care nu vor da ascultare lui Allah şi Trimisului Său vor avea parte de focul Gheenei şi în el vor fi veşnic sălăşluitori,

24. Iar atunci când le vor vedea pe cele cu care sunt ameninţaţi, atunci vor şti ei ale cui ajutoare sunt mai slabe şi puţine la număr.”

25. Spune: “Eu nu ştiu dacă sunt aproape cele cu care sunteţi ameninţaţi ori de la va hotărâ Domnul meu un termen;

26. [Numai El este] Ştiutorul necunoscutului şi El nu descoperă taina Sa nimănui,

27. Afară de acela pe care îl alege ca trimis şi face să meargă înaintea lui şi în urma lui păzitori [îngeri],

28. Pentru ca El să ştie că ei au transmis mesajele Domnului lor. El doară cuprinde [cu ştiinţa Sa] ceea ce se află la ei şi socoteşte numărul tuturor lucrurilor!”

SURAT AL-MUZAMMIL

(Mekkană [3]; 20 versete)

În numele lui Allah Cel Milostiv, Îndurător

1. O, tu, cel învăluit [în straiele tale]!

2. Scoală-te noaptea [pentru Rugăciune], afară de puţin [timp] –

3. Jumătate din ea sau mai scade din ea puţin,

4. Sau mai adaugă la ea! – şi recită Coranul cu glas tărăgănat şi limpede!

5. Noi îţi vom trimite cuvinte grele.

6. Scularea [pentru Rugăciune] în timpul nopţii este mai folositoare şi mai potrivită pentru recitare;

7. În timpul zilei tu ai de lucru îndelung!

8. Şi pomeneşte numele Domnului tău şi dăruieşte-te Lui, cu totul!

9. Domnul Răsăritului şi al Apusului! Nu este alt dumnezeu afară de El; deci socoteşte-L numai pe El Ocrotitor!

10. Îndură ceea ce zic ei şi depărtează-te de ei, plecând cuviincios!

11. Şi lasă-Mă pe Mine cu aceia care învinuiesc de minciună dintre cei care trăiesc în înedestulare şi dă-le lor un scurt răgaz!

12. Noi avem [pentru ei] fiare grele şi Iadul

13. Şi mâncare înecăcioasă şi pedeapsă dureroasă,

14. În Ziua când se vor cutremura pământul şi munţii şi se vor face munţii ca o dună de nisip risipit.

15. Noi v-am trimis un Mesager ca să fie martor pentru voi, aşa cum am trimis şi la Faron un trimis,

16. Însă Faraon nu i-a dat ascultare trimisului şi Noi l-am lovit cu pedeapsă aspră.

17. Şi cum voiţi voi – dacă rămâneţi necredincioşi – să vă apăraţi de o Zi care îi va face pe copii cărunţi,

18. În care cerul se va despica şi făgăduinţa Lui se va împlini negreşit!

19. Aceasta este o îndemnare şi cine voieşte va urma drumul către Domnul său.

20. Domnul tău, [o, Muhammad,] ştie că tu stai în picioare [pentru Rugăciune] aproape două treimi din noapte, sau jumătate din ea, sau o treime din ea, ca şi o parte dintre aceia care sunt cu tine. Allah hotărăşte noaptea şi ziua. El a ştiut că voi nu veţi putea petrece toată noaptea în Rugăciune şi astfel El se întoarce către voi cu îngăduinţă. Deci recitaţi atât cât vă este cu putinţă din Coran! El a ştiut că unii dintre voi vor fi bolnavi, că alţii călătoresc prin lume, în căutarea harului lui Allah, şi că alţii se luptă pe calea lui Allah! Deci recitaţi atât cât vă este cu putinţă din el, împliniţi Rugăciunea, daţi Zakat şi faceţi-I lui Allah un împrumut frumos, căci binele pe care îl trimiteţi înainte pentru sufletele voastre, îl veţi afla la Allah mai bun, ca răsplată, şi mai mare. Şi rugaţi-L pe Allah de iertare, căci Allah este Iertător şi Îndurător!

SURAT AL-MUDDATHIR

(Mekkană [4]; 56 versete)

În numele lui Allah Cel Milostiv, Îndurător

1. O, tu cel acoperit!

2. Ridică-te şi îndeamnă!

3. Pe Domnul tău preamăreşte-L,

4. Veşmintele tale curăţeşte-le

5. Şi de nelegiuire stai departe

6. Şi nu dărui, căutând să dobândeşti mai mult,

7. Şi pentru Domnul tău îndură!

8. Când se va sufla în trâmbiţă,

9. Aceea va fi atunci o Zi grea,

10. Deloc uşoară pentru necredincioşi!

11. Lasă-Mă cu cel pe care l-am creat singur

12. Şi căruia i-am dăruit avere îndestulătoare

13. Şi fii care-l însoţesc tot timpul

14. Şi căruia i le-am netezit pe toate

15. Şi care pofteşte ca Eu să-i dau şi mai mult.

16. Dar nu! Căci el a tăgăduit versetele Noastre cu încăpăţânare,

17. Iar Eu îl voi sili să urce.

18. El a cugetat şi a hotărât!

19. Şi omorât să fie! După cum el a hotărât!

20. Omorât să fie! Dup cum el a hotărât!

21. Apoi el a mai cugetat,

22. Apoi s-a posomorât şi s-a încruntat.

23. Apoi s-a întors şi s-a arătat trufaş

24. Şi a zis: “Aceasta nu este decât vrăjitorie care se învaţă!

25. Aceasta nu este decât vorbă a unui om!”

26. Îl voi face să ardă în focul Iadului [Saqar]?!

27. Şi de unde să ştii ce este focul Iadului?

28. El nu lasă şi nu cruţă,

29. Arzând şi înnegrind pielea

30. Şi peste el veghează nouăsprezece!

31. Şi nu am pus Noi ca păzitori peste Foc decât îngeri şi nu am stabilit numărul lor decât ca încercare pentru cei care nu cred şi pentru cei cărora le-a fost trimisă Cartea, să fie încredinţaţi, şi pentru ca să sporească în credinţă aceia care cred şi pentru ca aceia cărora le-a fost dăruită Cartea şi dreptcredincioşii să nu se îndoiască, şi pentru ca aceia care au în inimile lor boală şi necredincioşii să zică: “Ce a voit Allah cu această pildă?” Astfel îl duce Allah în rătăcire pe cel care voieşte El şi îl călăuzeşte pe cel care voieşte El. Şi nu-i cunoaşte pe oştenii Domnului tău decât numai El. Şi aceasta nu este decât îndemnare pentru oameni.

32. Nu! Jur pe Lună

33. Şi pe noaptea care se duce

34. Şi pe zorile care se ivesc!

35. El este una din cele mai mari [nenorociri]

36. O prevenire pentru oameni,

37. Pentru acela dintre voi care voieşte să meargă înainte sau să rămână în urmă!

38. Fiecare suflet este zălog pentru ceea ce şi-a agonisit,

39. Afară de aleşii dreptei,

40. Care vor întreba în Grădini

41. Despre cei nelegiuiţi:

42. “Ce v-a adus pe voi în focul Iadului?”

43. Iar ei vor răspunde: “Noi nu am fost dintre aceia care au împlinit Rugăciunea

44. Şi noi nu l-am hrănit pe cel sărman

45. Şi noi am ponegrit laolaltă cu bârfitorii

46. Şi noi am socotit drept minciună Ziua de Apoi, 

47. Până ce ne-a venit nouă ceea ce este sigur!”

48. Şi nu le va fi lor de nici un folos mijlocirea mijlocitorilor.

49. Oare de ce se întorc ei de la Îndemnare,

50. De parcă ar fi nişte măgari sălbatici speriaţi

51. Ce fug de leu?

52. Fiecare om dintre ei ar voi să i se dea nişte foi întinse.

53. Dar nu! Ei mai degrabă nu se tem de Viaţa de Apoi!

54.  Dar nu! El este cu adevărat o Îndemnare!

55. Şi cine voieşte îl pomeneşte.

56. Însă nu îl pomenesc decât dacă Allah voieşte. El este Cel de temut şi El este Cel care stăpâneşte iertarea!

75 SURAT AL-QIYAMA

(Mekkană [31]; 40 versete)

În numele lui Allah Cel Milostiv, Îndurător

1. Nu! Jur pe Ziua Învierii!

2. Şi nu!..Jur pe sufletul care singur se învinuieşte!

3. Oare socoteşte omul că Noi nu vom aduna din nou oasele sale?

4. Ba da! Noi suntem în stare să potrivim la loc şi vârfurile degetelor sale!

5. Însă omul voieşte mai degrabă să păcătuiască înainte.

6. El întreabă: “Când va fi Ziua Învierii?”

7. Atunci când vederea va fi orbită

8. Şi Luna se va întuneca

9. Şi Soarele şi Luna vor fi deopotrivă.

10. În Ziua aceea, omul va zice: “Unde este scăparea?”

11. Nici vorbă! Nu va fi loc de scăpare!

12. Numai la Domnul tău va fi în Ziua aceea întoarcerea!

13. În Ziua aceea i se va vesti omului ceea ce a dat mai înainte şi ceea ce a lăsat pentru mai târziu.

14. Ba omul va fi o mărturie limpede împotriva lui însuşi, 

15. Chiar dacă el va aduce dezvinovăţirile sale.

16. Nu mişca limba ta pentru ca să-l grăbeşti!

17. Noi suntem datori cu strângerea lui şi cu recitarea lui,

18. Iar când Noi îl vom recita, urmează recitarea sa! 

19. Apoi, Noi suntem datori cu tâlcuirea lui.

20. Dar nu! Voi iubiţi [viaţa] cea trecătoare

21. Şi sunteţi nepăsători faţă de Viaţa de Apoi!

22. În Ziua aceea, vor fi unele chipuri luminoase,

23. Care vor privi spre Domnul lor,

24. Iar alte chipuri vor fi în Ziua aceea întunecate,

25. Aşteptând să li se întâmple o nenorocire.

26. Dar nu! Când [sufletul] va ajunge la clavicule

27. Şi se va zice: “Cine este tămăduitor?”

28. Şi el va crede că aceasta este despărţirea [de viaţă],

29. Şi piciorul se va încolăci cu piciorul,

30. În Ziua aceea la Domnul tău va fi condus!

31. Însă el nici nu a crezut, nici nu a făcut Rugăciunea.

32. Ci, dimpotrivă, el a învinuit de minciună şi a întors spatele,

33. Apoi s-a dus spre familia sa, păşind cu îngâmfare.

34. Vai ţie, vai!

35. Şi încă o dată: Vai ţie, vai!

36. Oare omul îşi închipuie că el va fi lăsat în voie?

37. Oare nu a fost el o picătură din sămânţa vărsată?

38. Apoi a fost un cheag de sânge, apoi [Allah] l-a plămădit şi i-a dat chip

39. Şi a făcut din el doi soţi – bărbat şi muiere?

40. Şi oare Acesta [Allah] nu are putere să-i învie pe cei morţi?

76SURAT AL-‘INSAN

(Medinită [98]; 31 versete)

În numele lui Allah Cel Milostiv, Îndurător

1. Oare nu a avut omul parte de o bucată de timp când el nu era ceva vredinc de a fi pomenit?

2. Noi l-am creat pe om dintr-o picătură de amestecuri, ca să-l încercăm, şi l-am făcut pe el cu auz şi cu vedere?

3. Noi l-am călăuzit pe drum, fie că el va fi mulţumitor, fie că el va fi nemulţumitor.

4. Noi am pregătit pentru necredincioşi lanţuri, fiare şi un Foc cu vâlvătăi.

5. Cei evlavioşi vor bea dintr-un pahar, al cărui amestec va fi cu camfor,

6. Dintr-un izvor din care beau robii lui Allah, făcându-l să ţâşnească mereu.

7. Ei îşi ţin legămintele şi se tem de o Zi, al cărei rău se întinde peste tot.

8. Şi-l hrănesc cu mâncare, în ciuda dragostei pentru ea, pe cel sărman şi pe orfan şi pe prizonier,

9. [Zicând]: “Noi vă hrănim pentru a dobândi îndurarea lui Allah şi nu voim de la voi nici răsplată, nici mulţumire!

10. Noi ne temem de o Zi posomorâtă şi tristă de la Domnul nostru!”

11. Allah îi va apăra pe ei de răul acelei Zile şi-i va face pe ei să aibă parte de lumină şi bucurie;

12. Şi îi va răsplăti pe ei pentru că au răbdat, dăruindu-le Grădină cu [veşminte] de mătase,

13. Rezemându-se pe divanuri, fără să vadă în ea nici soare arzător, nici ger.

14. Şi asupra lor se vor lăsa în jos umbrele ei, iar fructele ei vor atârna, [fiind la îndemâna lor].

15. Şi se va trece printre ei cu vase de argint şi cu pocaluri cristaline,

16. Cristaluride argint făcute cu măsură precisă,

17. Şi li se va da să bea [acolo] dintr-un pocal al cărui amestec va fi cu ghimbir,

18. [Scos] acolo dintr-un izvor ce se cheamă Salsabil.

19. Vor trece printre ei băieţi veşnic tineri, care, când îi vezi, crezi că sunt mărgăritare înşirate.

20. Şi când te vei uita acolo, vei afla plăcere şi mare împărăţie.

21. Vor purta veşminte din mătase verde şi brocart şi vor fi împodobiţi cu brăţări de argint. Şi Domnul lor le va da să bea dintr-o băutură curată,

22. Aceasta va fi pentru voi răsplata şi râvna voastră va primi mulţumire.

23. Noi ţi-am trimis ţie Coranul treptat,

24. Aşadar, fii răbdător şi aşteaptă judecata Domnului tău şi nu da ascultare vreunui păcătos sau necredincios dintre ei!

25. Şi pomeneşte numele Domnului tău dimineaţa şi seara 

26. Şi prosternează-te dinaintea Lui şi o parte din noapte şi laudă-L pe El şi în timpul nopţii îndelung!

27. Aceştia iubesc viaţa trecătoare şi lasă în urma lor o Zi grea.

28. Noi i-am creat pe ei şi am întărit făptura lor, însă dacă voim, Noi îi putem înlocui pe ei numaidecât cu alţii asemenea lor.

29. Aceasta este o Îndemnare şi cine voieşte apucă drumul către Domnul său.

30. Însă voi nu puteţi voi decât dacă binevoieşte Allah, căci Allah este Atoateştiutor şi Înţelept.

31. El lasă să intre pe cine voieşte sub îndurarea Sa, iar nelegiuiţilor le-a pregătit pedeapsă dureroasă.

77 SURAT AL-MURSALAT

(Mekkană [33]; 50 versete)

În numele lui Allah Cel Milostiv, Îndurător

1. Pe cele trimise în rafale 

2. Şi care suflă în vijelie,

3. Pe cele care risipesc, trimiţând,

4. Şi care despărţesc limpede

5. Şi care aduc un îndemn,

6. În chip de dezvinovăţire sau de prevenire!

7. Ceea ce vi se făgăduieşte se va întâmpla negreşit!

8. Când stelele se vor stinge

9. Şi când cerul se va despica

10. Şi când munţii se vor fărâmiţa

11. Şi când trimişilor li se va hotărâ un timp!..

12. Pentru care zi au fost amânate?

13. Pentru Ziua Judecăţii!

14. Şi cine ţi-ar putea spune ce e Ziua Judecăţii?

15. Vai, în Ziua aceea, pentru cei care învinuiesc de minciună!

16. Oare, nu i-am făcut Noi să piară primii?

17. Şi nu am făcut să le urmeze lor [pe calea pieirii] cei de mai târziu?

18. Astfel acţionăm Noi cu păcătoşii!

19. Vai, în Ziua aceea, pentru cei care învinuiesc de minciună! 

20. Oare nu v-am creat Noi dintr-o apă umilă,

21. Pe care am aşezat-o într-un loc statornic şi sigur 

22. Până la un termen ştiut?

23. Noi am hotărât astfel şi cât de bine hotărâm Noi!

24. Vai, în Ziua aceea, pentru cei care învinuiesc de minciună!

25. Oare nu am făcut Noi pământul un loc care-i adună 

26. Pe cei vii şi pe cei morţi?

27. Şi nu am făcut pe el munţi trainici, semeţi şi nu v-am dat vouă să beţi apă dulce?

28. Vai, în Ziua aceea, pentru cei care învinuiesc de minciună!

29. Purcedeţi către ceea ce aţi socotit voi drept minciună!

30. Purcedeţi către o umbră cu trei ramuri,

31. Care nu este nici umbroasă şi care nici nu apără de flacără!

32. Ea aruncă scântei cât turnurile,

33. Ca şi când ar fi nişte cămile galbene.

34. Vai, în Ziua aceea, pentru cei care învinuiesc de minciună!

35. Aceasta este Ziua în care ei nu vorbesc

36. Şi nu li se va îngădui lor să se dezvinovăţească! 

37. Vai, în Ziua aceea, pentru cei care învinuiesc de minciună!

38. Aceasta este Ziua Judecăţii, în care Noi vă vom aduna laolaltă cu cei de dinainte;

39. Şi dacă aveţi vreun vicleşug, atunci uneltiţi împotriva Mea!

40. Vai, în Ziua aceea, pentru cei care învinuiesc de minciună! 

41. Cei evlavioşi se vor afla la umbră şi printre izvoare,

42. Ca şi printre fructe după cum poftesc!

43. “Mâncaţi şi beţi cu plăcere, pentru ceea ce aţi făcut!”

44. Astfel îi răsplătim Noi pe binefăcători!

45. Vai, în Ziua aceea, pentru cei care învinuiesc de minciună!

46. “Mâncaţi şi bucuraţi-vă puţin! Voi sunteţi nelegiuiţi!”

47. Vai, în Ziua aceea, pentru cei care învinuiesc de minciună!

48. Şi când li se spune lor “Prosternaţi-vă!”, ei nu se  prosternează.

49. Vai, în Ziua aceea, pentru cei care învinuiesc de minciună!

50. Şi în care cuvânt vor crede ei după el?

78 SURAT AN-NABA’

(Mekkană [80]; 40 versete)

În numele lui Allah Cel Milostiv, Îndurător

1. Despre ce întreabă întraolaltă?

2. Despre vestea cea mare,  

3. În privinţa căreia sunt în neînţelegere!

4. Ei o să ştie!

5. Şi încă o dată: Nu! Ei o să ştie!

6. Oare nu am făcut Noi pământul un pat

7. Şi munţii ca ţăruşi?

8. V-am creat pe voi perechi

9. Şi v-am lăsat vouă somnul pentru odihnă

10. Şi am făcut din noapte un veşmânt

11. Şi am făcut ziua pentru agonisirea hranei

12. Şi am durat deasupra voastră şapte [ceruri] întărite

13. Şi am făcut o lampă aprinsă

14. Şi am pogorât din nori apă din belşug,

15. Pentru ca să facem să se ivească grâne şi ierburi, cu ajutorul ei,

16. Şi grădini dese.

17. Ziua Judecăţii va fi un termen [pentru adunare]!

18. O Zi în care se va suna în trâmbiţă şi veţi veni în cete,

19. Şi se va deschide cerul cu nişte porţi

20. Şi munţii vor fi clintiţi din loc şi vor fi ca un miraj,

21. Iar Gheena va fi loc de pândă

22. Şi va fi adăpost pentru nelegiuiţi,

23. Pentru a petrece în ea veacuri la rând;

24. Nu vor gusta în ea răcoare şi nici băutură,

25. Ci numai apă clocotită şi puroi,

26. Ca răsplată dreaptă!

27. Ei nu se aşteaptă să dea socoteală

28. Şi ţin de minciună versetele Noastre, fără întrerupere,

29. În vreme ce toate lucrurile sunt adunate într-o carte.

30. “Gustaţi, aşadar! Şi nu vă vom spori vouă decât pedeapsa!”

31. însă pentru cei evlavioşi va fi o izbândă:

32. Grădini şi struguri,

33. [Fete frumoase] cu sânii rotunjiţi – toate la fel de tinere –

34. Şi pocale pline.

35. Nu vor auzi în ele vorbe deşarte şi nici minciuni.

36. [Aceasta este] răsplată de la Domnul tău şi un dar îmbelşugat

37. De la Stăpânul cerurilor şi al pământului şi al celor care se află între ele, Cel Milostiv. Şi ei nu vor cuteza aă-I spună Lui o vorbă.

38. O Zi în care Duhul şi îngerii se vor aşeza în rând şi nimeni nu va vorbi, afară de acela căruia Cel Milostiv îi va da îngăduinţă şi care va spune adevărul.

39. Această Zi este adevărată. Deci, acela care voieşte trebuie să caute adăpost la Domnul său.

40. Noi v-am prevenit despre o pedeapsă apropiată, în Ziua când omul va vedea ce au făcut mâinile sale mai înainte, iar necredinciosul va zice: “Vai mie! Ce bine dacă aş fi ţărână!”

79 SURAT AN-NAZI’AT

(Mekkană [81]; 46 versete)

În numele lui Allah Cel Milostiv, Îndurător

1. Pe cei care smulg cu putere

2. Şi pe cei care iau cu blândeţe

3. Şi pe cei care plutesc iute, în libertate,

4. Şi pe cei care se grăbesc, întrecându-se, 

5. Şi pe care orânduiesc lucrurile!

6. În Ziua aceea se va cutremura pământul, [la primul sunet de trâmbiţă],

7. Pe care îl va urma numaidecât următorul.

8. În Ziua aceea vor fi inimi cuprinse de spaimă,

9. Dar privirile lor vor fi plecate.

10. Ei[sunt cei care în viaţa pământească] spuneau: “Oare noi vom fi întorşi la viaţa de dinainte,

11. Când noi vom fi nişte oase putrede?”

12. Ei ziceau: “Aceasta va fi aşadar, o întoarcere pierdută!”

13. Va fi numai un sunet înfiorător

14. Şi iată-i pe ei pe pământ, [întorşi la viaţă]!

15. Oare a ajuns până la tine povestea lui Moise?

16. Când l-a chemat Domnul său în valea cea sfântă, Tova,

17. [Zicându-i]: “Du-te la Faraon, căci el se întrece!”

18. Şi spune-i: “Vrei să te curăţeşti

19. Şi să te călăuzesc către Domnul tău, pentru ca tu să fii cu frică [de El]?”

20. Şi el i-a arătat lui minunea cea mai mare,

21. Însă el a socotit-o minciună şi nu s-a supus,

22. Ci a întors spatele şi a plecat degrabă,

23. A adunat [oamenii] şi a strigat.

24. Şi a zis: “Eu sunt Domnul vostru cel mai înalt!”

25. Atunci l-a lovit pe el Allah cu pedeapsa Lumii de Apoi şi a acestei lumi.

26. Întru aceasta este o pildă pentru cel ce se teme.

27. Sunteţi voi mai greu de făcut sau cerul pe care l-a înălţat El?

28. El a ridicat bolta lui şi l-a orânduit pe deplin,

29. El a făcut întunecată noaptea lui şi a scos la iveală ziua lui

30. Şi pământul, după aceea, l-a întins

31. Şi a făcut să iasă din el apa lui şi păşunea lui.

32. Şi a întărit munţii lui,

33. Drept înzestrare pentru voi şi pentru dobitoacele voastre.

34. Iar când va veni nenorocirea cea mai mare

35. Ziua în care omul îşi va aduce aminte de cele pentru care a trudit

36. Şi se va arăta Iadul pentru cel care vede...

37. În ce-l priveşte pe cel care s-a întrecut

38. Şi apus mai presus viaţa din această lume,

39. Iadul va fi sălaşul lui!..

40. Iar în ce-l priveşte pe cel care se teme de Ziua când se va înfăţişa Domnului său şi şi-a oprit sufletul de la pofte,

41. Raiul îi va fi sălaş!..

42. Te întreabă ei despre Ceas, când va fi termenul lui?

43. Ce poţi tu pomeni despre el?

44. La Domnul tău este termenul lui.

45. Tu eşti numai un prevenitor pentru cel care se teme de el,

46. Iar în Ziua când îl vor vedea, li se va părea lor că ei nu au petrecut decât numai o seară sau o dimineaţă.

80 SURAT ‘ABASA

(Mekkană [24]; 42 versete)

În numele lui Allah Cel Milostiv, Îndurător

1. El s-a încruntat şi s-a întors,

2. Când orbul a venit la el [ca să-l întrebe].

3. Şi de unde să ştii? Poate că el a voit să se curăţească

4. Sau a venit să fie îndemnat şi i-ar fi fost spre folos îndemnarea!

5. În ce-l priveşte pe cel care nu are nevoie,

6. Tu te-ai îndreptat spre acela,

7. Fără să-ţi pese că el nu se curăţeşte, 

8. Iar în ce-l priveşte pe cel care vine la tine cu râvnă

9. Şi este cu frică,

10. De acela nu-ţi pasă.

11. Dar nu! El este o îndemnare

12. Şi cine voieşte se lasă îndemnat.

13. Înscris pe foi cinstite,

14. Înălţate şi curate,

15. Purtate de mâinile unor scribi

16. Nobili şi pioşi.

17. Să fie ucis omul! Cât de necredincios este el!

18. Din ce l-a creat pe el?

19. Dintr-o picătură l-a creat şi i-a hotărât [soarta].

20. Apoi i-a făcut lui drumul uşor,

21. Apoi l-a lăsat pe el să moară şi a orânduit să fie pus în mormânt,

22. Apoi, atunci când va voi, îl va învia pe el.

23. Dar nu! [Omul] nu împlineşte ceea ce El îi porunceşte...

24. Atunci să cugete omul la harna sa [ca să vadă cum a ajuns la el]!..

25. Noi am vărsat apa din belşug,

26. Apoi am crăpat pământul, despicându-l,

27. Şi am făcut să crească pe el grâne,

28. Viţă de vie şi legume,

29. Măslini şi palmieri,

30. Grădini şi pomi înalţi.

31. Fructe şi ierburi,

32. Spre folosul vostru şi al dobitoacelor voastre.

33. Şi când va veni nenorocirea cea mare,

34. În Ziua aceea va fugi omul de fratele lui,

35. De mama lui, de tatăl lui, 

36. De soaţa lui şi de copiii lui!

37. În Ziua aceea, fiecare om va avea lucrul său, care îi va fi de ajuns.

38. În Ziua aceea, vor fi chipuri luminoase,

39. Surâzătoare şi vesele,

40. Şi în Ziua aceea vor fi chipuri cu colb pe ele,

41. Pe care le va acoperi întunericul, - 

42. Aceştia sunt necredincioşii nelegiuiţi.

SURAT AT-TAKWIR

(Mekkană [7]; 29 versete)

În numele lui Allah Cel Milostiv, Îndurător

1. Când soarele se va întuneca

2. Şi când stelele se vor risipi

3. Şi când munţii vor fi spulberaţi

4. Şi cămilele îngreunate de zece luni vor fi neîngrijite,

5. Când sălbăticiunile vor fi adunate

6. Şi când mările se vor aprinde,

7. Când sufletele se vor împerechea [cu trupurile lor]

8. Şi când fetiţa îngropată de vie va fi întrebată

9. Pentru ce păcat a fost omorâtă,

10. Când foile vor fi desfăcute şi împărţite

11. Şi când cerul va fi îndepărtat,

12. Când Iadul se va aprinde 

13. Şi când Raiul va fi adus aproape,

14. Atunci va şti [fiecare] suflet ce a adus.

15. Dar nu! Jur pe stelele ce fug înapoi,

16. Ce grăbesc să se ascundă,

17. Şi pe noaptea slab întunecată

18. Şi pe dimineţa care vine!

19. Acesta este cuvântul unui trimis darnic,

20. Înzestrat cu mare putere, cu vază la Stăpânul Tronului,

21. Căruia i se arată supunere acolo, cinstit.

22. Tovarăşul vostru nu este nebun!

23. El l-a văzut în zarea limpede.

24. Şi El nu este cu necunoscutul [ce i-a fost revelat] zgârcit.

25. Acesta nu este nici cuvântul unui şeitan alungat cu pietre!

26. Deci unde [voiţi să] vă duceţi?

27. El nu este decât o îndemnare pentru lumi,

28. Pentru acela dintre voi care voieşte să meargă pe drumul cel drept.

29. Dar voi nu puteţi voi decât dacă voieşte Allah, Stăpânul lumilor.

SURAT AL-INFITAR

(Mekkană [82]; 19 versete)

În numele lui Allah Cel Milostiv, Îndurător

1. Când cerul se va despica

2. Şi stelele vor cădea

3. Când mările vor izbucni [în flăcări] 

4. Şi când mormintele vor fi răsturnate,

5. Atunci va şti [fiecare] suflet ce a împlinit şi ce a lăsat.

6. O, omule! Ce te-a înşelat pe tine în privinţa Domnului tău Cel Cinstit.

7. Care te-a creat, te-a întregit şi ţi-a dat statură dreaptă

8. Şi te-a plăsmuit pe tine în chipul în care a voit?

9. Dar nu! Voi nu credeţi în Ziua Judecăţii!

10. Însă peste voi sunt veghetori

11. Cinstiţi, care scriu.

12. Ei ştiu ce faceţi voi. 

13. Cei evlavioşi vor intra în Rai,

14. Iar nelegiuiţii vor intra în Iad,

15. Vor arde în el în Ziua Judecăţii,

16. Fără putinţă de a scăpa de el.

17. Dar de unde să ştii tu ce este Ziua Judecăţii?

18. Şi încă o dată: de unde să ştii tu ce este Ziua Judecăţii?

19. O Zi în care nici un suflet nu va putea [face nimic] pentru alt suflet şi în Ziua aceea porunca va fi a lui Allah.

SURAT AL-MUTAFFIFUN

(Mekkană [86]; 36 versete)

În numele lui Allah Cel Milostiv, Îndurător

1. Vai acelora care înşală la măsură,

2. Aceia care, dacă li se măsoară de către [alţi] oameni, voiesc măsură întreagă,

3. Însă atunci când ei măsoară şi cântăresc, dau mai puţin!

4. Oare nu cred aceia că ei vor fi înviaţi

5. Într-o Zi mare,

6. O Zi în care oamenii vor sta înaintea Stăpânului lumilor?

7. Dar nu! Celor nelegiuiţi le este scris că se vor afla în Sijjin!

8. Dar de unde să ştii tu ce este Sijjin? –

9. Într-o carte scrisă limpede!

10. Vai în Ziua aceea pentru ei care tăgăduiesc,

11. Pentru cei care tăgăduiesc Ziua Judecăţii!

12. Însă nu o tăgăduieşte pe ea decât cel nelegiuit şi păcătos,

13. Care, atunci când i se recită lui versetele Noastre, zice: “Poveşti ale celor de demult!”

14. Dar nu! Au pus stăpânire pe inimile lor cele pe care le-au agonisit!

15. Nu! În Ziua aceea ei vor fi împiedicaţi de la vederea Domnului lor!

16. Apoi ei vor fi cei care ard în Iad

17. Şi atunci li se va zice [lor]; “Aceasta este ceea ce aţi tăgăduit!”

18. Dar nu! Celor drepţi le este scris că ei se vor afla în Illiyyin.

19. Dar de unde să ştii tu ce este Illiyyin?

20. Într-o carte scrisă limpede!

21. Vor face mărturie pentru ea cei apropiaţi [de Allah].

22. Cei drepţi se vor afla în [Grădinile] plăcerii.

23. Îi vor privi de pe divanuri.

24. Pe feţele lor vei recunoaşte strălucirea Raiului.

25. Li se va da să bea dintr-un nectar pecetluit,

26. A cărui pecete este moscul. Şi întru aceasta [se cuvine] să se întreacă cei care se întrec.

27. Iar amestecul lui este din Tasnim.

28. Un izvor din care beau cei apropiaţi [de Allah].

29. Cei ce sunt nelegiuiţi au râs de cei care cred,

30. Iar când au trecut pe lângă ei, şi-au făcut semne,

31. Iar când s-au întors la familiile lor, s-au întors ei batjocorind,

32. Iar când i-au văzut pe ei, au zis: “Aceştia sunt în rătăcire!”

33. Or ei nu au fost trimişi ca păzitori asupra lor!

34. În Ziua aceasta cei care cred vor râde de necredincioşi,

35. Privind de pe divanuri.

36. Oare sunt răsplătiţi necredincioşii pentru ceea ce au săvârşit?

SURAT Al-INŞIQAQ

(Mekkană [83]; 25 versete)

În numele lui Allah Cel Milostiv, Îndurător

1. Când cerul se va crăpa

2. Şi-I va da ascultare Stăpânului său, după cuviinţă, 

3. Când pământul se va întinde

4. Şi va arunca afară ceea ce se află în el şi se va deşerta

5. Şi-I va da ascultare Stăpânului său, după cuviinţă...

6. O, omule! Tu te străduieşti către Domnul tău din răsputeri şi tu Îl vei întâlni!

7. În ce-l priveşte pe cel căruia i se va da cartea în dreapta sa,

8. Cu acela se va face socoteală uşoară

9. Şi el se va întoarce la familia sa bucuros.

10. Însă în ce-l priveşte pe acela căruia cartea sa i se va da prin spatele său, 

11. Acela se va ruga pentru pieire,

12. Însă va arde în flăcări.

13. El a fost bucuros în mijlocul familiei sale

14. Şi şi-a închipuit că nu se va întoarce nicodată.

15. Dar nu! Domnul lui l-a văzut pe el prea bine.

16. Nu! Jur pe amurg

17. Şi pe noapte şi pe ceea ce adună ea

18. Şi pe Luna care se întregeşte!

19. Voi veţi trece de la o stare la alta!

20. Dar ce au ei că nu cred,

21. Iar când li se citeşte Coranul nu se prosternează?

22. Însă aceia care nu cred îl socotesc mai degrabă minciună,

23. Iar Allah ştie mai bine ce ascund ei.

24. Vesteşte-le lor, aşadar, o pedeapsă dureroasă,

25. Afară de aceia care cred şi împlinesc fapte bune , căci ei vor avea parte de o răsplată neîntreruptă.

SURAT AL-BURUJ

(Mekkană [27]; 22 versete)

În numele lui Allah Cel Milostiv, Îndurător

1. Pe cerul cu Constelaţii

2. Şi pe Ziua făgăduită!

3. Pe martor şi pe ceea ce este văzut!

4. Blestemaţi să fie cei [care] au săpat şanţul adânc,

5. Cel cu focul aprins de vreascuri [din abundenţă],

6. În vreme ce stăteau aşezaţi lângă el

7. Şi ei erau martori la ceea ce le-au făcut credincioşilor,

8. Pe care nu s-au răzbunat decât pentru că ei au crezut în Allah Cel Puternic şi Vrednic de Laudă,

9. A Căruia este împărăţia cerurilor şi a pământului. Iar Allah este Martor peste toate.

10. Aceia care i-au prigonit pe cei credincioşi şi pe cele credincioase, iar apoi nu s-au căit vor avea parte de chinurile Gheenei şi vor avea parte de chinurile Focului.

11. Însă aceia care cred şi împlinesc fapte bune vor avea parte de Grădini pe sub care curg pâraie şi aceasta este izbânda cea mare.

12. Răzbunarea Domnului tău este aspră.

13. El este Cel care face prima oară [creaţia] şi El este Cel care o face din nou.

14. El este Cel Iertător şi Cel Plin de Dragoste,

15. Stăpânul Tronului, Cel Glorios,

16. Cel care face ceea ce voieşte.

17. Oare a ajuns până la tine vestea despre oştenii

18. Lui Faraon şi a neamului Thamud?

19. Aceia care nu cred stăruie în tăgăduire,

20. Însă Allah, care se află în urma lor, îi cuprinde pe ei.

21. Dar acesta este un Coran glorios,

22. Pe o Tablă păstrată [de Allah].

SURAT AT-TARIQ

(Mekkană [36]; 17 versete)

În numele lui Allah Cel Milostiv, Îndurător

1. Pe cer şi pe cel care vine noaptea!

2. Dar de unde să ştii tu ce este cel care vine noaptea?!

3. [Acesta este] luceafărul cel strălucitor!

4. Nu este suflet care să nu aibă asupra sa un păzitor,

5. Deci să cugete omul din ce este el creat!

6. El este creat dintr-o apă aruncată,

7. Ce iese dintre coapse şi coaste!

8. El are puterea să-l facă din nou, 

9. În Ziua în care se vor dezvălui tainele,

10. Şi atunci nu va avea nici o putere, nici ajutor. 

11. Pe cerul cel cu revenirea [ploii]

12. Şi pe pământul cu crăpături!

13. El este un Cuvânt hotărâtor,

14. El nu este o glumă!

15. Ei plănuiesc un vicleşug

16. Dar şi Eu am planul Meu!

17. Deci, dă-le răgaz necredincioşilor! Dă-le lor un scurt răgaz!

SURAT AL-‘A’LA

(Mekkană [8]; 19 versete)

În numele lui Allah Cel Milostiv, Îndurător

1. Laudă numele Domnului tău Cel Preaînalt

2. Care a creat şi a plămădit

3. Şi care a orânduit şi a călăuzit,

4. Care a făcut să se ivească păşunea,

5. Iar apoi a făcut-o fân întunecat!

6. Noi te vom învăţa să reciţi [Coranul], astfel încât tu să nu uiţi,

7. Decât numai ce voieşte Allah; El cunoaşte deopotrivă ceea ce se rosteşte şi ceea ce este ascuns.

8. Noi te vom îndruma spre religia cea mai uşoară

9. Deci îndeamnă, întrucât îndemnarea este spre folos.

10. Cel ce se teme [de Allah] se lasă îndemnat,

11. Dar se fereşte cel nelegiuit,

12. Care va arde în focul cel mai mare,

13. În care nici nu va muri, nici nu va trăi [o viaţă uşoară].

14. Va izbândi cel ce se curăţeşte

15. Şi numele Domnului său îl pomeneşte şi face Rugăciunea.

16. Dar voi alegeţi viaţa din această lume,

17. Însă Viaţa de Apoi este mai bună şi este dăinuitoare.

18. Aceasta se află încă şi în foile cele vechi,

19. În foile lui Avraam şi ale lui Moise.

SURAT AL-GHAŞIYA

(Mekkană [68]; 26 versete)

În numele lui Allah Cel Milostiv, Îndurător

1. Oare a ajuns la tine vestea despre cea care acoperă?

2. În Ziua aceea vor fi chipuri umilite,

3. Muncindu-se, istovite,

4. Arzând într-un foc fierbinte.

5. Şi li se va da să bea dintr-un izvor clocotitor

6. Şi nu vor avea ca mâncare decât dari’,

7. Ce nici nu îngraşă şi nici nu astâmpără foamea,

8. Şi în Ziua aceea vor fi chipuri vesele, 

9. Mulţumite de strădania lor [de pe pământ],

10. Într-o Grădină înălţată,

11. În care nu vor auzi vorbe deşarte.

12. În ea va fi un izvor ce curge,

13. În ea vor fi divanuri ridicate

14. Şi pocale aşezate

15. Şi perne rânduite

16. Şi covoare aşternute.

17. Oare nu se uită ei la cămile cum sunt ele create?

18. Şi la cer, cum este înălţat?

19. Şi la munţi, cum sunt ei ridicaţi?

20. Şi la pământ, cum este el întins?

21. Deci îndeamnă! Tu eşti numai un îndemnător,

22. Tu nu ai putere asupra lor [ca să-i sileşti la credinţă],

23. Însă pe acela care întoarce spatele şi nu crde,

24. Pe acela îl va pedepsi Allah cu pedeapsa cea mai mare.

25. La Noi este întoarcerea lor

26. Şi Nouă Ne revine să le cerem lor socoteală!

SURAT AL-FAJR

(Mekkană [10]; 30 versete)

În numele lui Allah Cel Milostiv, Îndurător

1. Pe zori

2. Şi pe cele zece nopţi!

3. Pe cel care are pereche şi pe cel fără pereche

4. Şi pe noaptea ce se scurge!

5. Oare este acesta un jurământ pentru cel cu pricepere?

6. Oare nu ai văzut ce a făcut Domnul tău cu ‘Ad,

7. Cu Iram, [cetatea] cu corturi ridicate,

8. Care nu a mai avut seamăn printre cetăţi

9. Şi cu cei din neamul Thamud, care au tăiat stâncile din vale,

10. Şi cu Faraon, stăpânul oştenilor

11. Care au fost nelegiuiţi în cetăţile [lor]

12. Şi au înmulţit stricăciunea în ele?

13. Aşadar, Domnul tău a vărsat asupra lor pedepse felurite!

14. Domnul tău este la pândă!

15. Cât despre om, când Domnul său îl încearcă şi îl cinsteşte şi este îndurător cu el, atunci el zice: “Domnul meu m-a cinstit!”

16. Însă când Domnul său îl încearcă şi-i micşorează lui înzestrarea, atunci el zice: “Domnul meu m-a umilit!”

17. Dar nu! Noi nu-l cinstiţi pe orfan

18. Şi nu vă îndemnaţi la hrănirea sărmanului 

19. Şi mâncaţi moştenirea cu lăcomie

20. Şi iubiţi averea cu o dragoste fără de margini!

21. Nu! Câns pământul va fi prefăcut în plubere

22. Şi va veni Domnul tău, când îngerii vor sta rânduri-rânduri

23. Şi va fi adusă în Ziua aceea Gheena, în Ziua aceea omul s-ar lăsa îndemnat. Dar cum să-i mai fie lui de folos îndemnarea?

24. Şi va zice el: “Ce bine ar fi fost, dacă aş fi făcut mai înainte [fapte bune] pentru viaţa mea!”

25. Dar în Ziua aceea nimeni nu va pedepsi aşa cum pedepseşte El

26. Şi nimeni nu va lega aşa de strâns cum leagă El...

27. “O, tu suflet liniştit!

28. Întoarce-te la Domnul tău mulţumit şi împăcat

29. Şi intră între robii Mei

30. Şi intră în Grădina Mea!”

SURAT AL-BALAD

(Mekkană [35]; 20 versete)

În numele lui Allah Cel Milostiv, Îndurător

1. Nu! Jur pe această cetate –

2. Şi tu eşti locuitor al acestei cetăţi! –

3. Şi pe părinte şi pe ceea ce el zămisleşte!

4. Noi l-am creat pe om spre încercare!

5. Crede el că nu va avea nimeni putere asupra lui?

6. El zice: “Am irosit avere multă!”

7. Oare crede el că nu-l vede nimeni?

8. Oare nu i-am dat lui doi ochi

9. Şi o limbă şi două buze

10. Şi nu i-am dat lui două drumuri?

11. Dar el nu a străbătut drumul cel greu!

12. Dar de unde să ştii tu ce este drumul cel greu?

13. Dezlegarea unui gât

14. Sau hrănirea, într-o zi de foamete,

15. A unui orfan dintre rude

16. Sau a unui sărman, aflat în sărăcie lucie!

17. Apoi , să fii dintre aceia care cred şi se îndeamnă la răbdare şi se îndeamnă la îndurare!...

18. Aceştia sunt tovarăţii dreptei

19. Aceia, însă, care tăgăduiesc semnele Noastre sunt tovarăşii stângii

20. Şi asupra lor va fi un Foc închis.

SURAT AŞ-ŞAMS

(Mekkană [26]; 15 versete)

În numele lui Allah Cel Milostiv, Îndurător

1. Pe Soare şi pe strălucirea lui

2. Şi pe Luna care îi urmează!

3. Pe ziua care îl face să strălucească

4. Şi pe noaptea care îl acoperă!

5. Pe cer şi pe Cel care l-a înălţat

6. Şi pe pământ şi pe Cel ce l-a făcut întins!

7. Şi pe suflet şi pe Cel ce l-a plăsmuit

8. Şi i-a insuflat lui nelegiuirea sa şi evlavia sa!

9. Izbândeşte cel care-l curăţeşte

10. Şi pierdut este cel care-l strică!

11. A învinuit de minciună [neamul] Thamud prin trecerea măsurii,

12. Când s-a ridicat cel mai ticălos dintre ei.

13. Trimisul lui Allah le-a zis lor: “Este cămila lui Allah, adăpaţi-o!”

14. Însă ei l-au socotit mincinos şi au junghiat-o. Şi Domnul lor s-a mâniat pe ei pentru păcatul lor şi a trimis asupra lor [pedeapsă] cuprinzându-i pe toţi,

15. Fără ca El să Se teamă de urmare!

SURAT AL-LAYL

(Mekkană [9]; 21 versete)

În numele lui Allah Cel Milostiv, Îndurător

1. Pe noapte, când acoperă 

2. Şi pe zi, când se luminează

3. Şi pe ceea ce a creat cărbat şi femeie!

4. Râvna voastră este felurită!

5. Cât despre cel care dăruieşte şi are frică [de Allah] 

6. Şi crede în răsplata cea frumoasă,

7. Aceluia îi vom uşura Noi [calea] către bucurie.

8. Cât despre cel care este zgârcit şi caută să se îmbogăţească

9. Şi tăgăduieşte răsplata cea frumoasă,

10. Aceluia îi vom uşura Noi [calea] către ceea ce este cel mai greu

11. Şi nu-i va fi de nici un folos averea, când el va fi aruncat [în Foc].

12. Nouă Ne revine călăuzirea

13. Şi ale Noastre sunt atât Lumea de Apoi, cât şi lumea aceasta.

14. V-am prevenit pe voi despre Foc ce arde cu flacără,

15. Unde nu arde decât cel mişel,

16. Care tăgăduieşte şi întoarce spatele,

17. În vreme ce va fi ferit de el cel evlavios,

18. Care dă averea lui [ca milostenie] şi se curăţeşte

19. Şi care nimănui nu-i face un bine pentru a fi răsplătit,

20. Ci numai căutând Faţa Domnului său Cel Preaînalt.

21. Şi el va fi mulţumit!

SURAT AD-DUHA

(Mekkană [11]; 11 versete)

În numele lui Allah Cel Milostiv, Îndurător

1. Pe ziua luminoasă

2. Şi pe noapte, când se întunecă!

3. Domnul tău nu te-a părăsit şi nu te urăşte!

4. Viaţa de Apoi va fi pentru tine mai bună decât prima!

5. Domnul tău îţi va dărui şi vei fi tu mulţumit!

6. Oare nu te-a găsit El orfan şi ţi-a dat adăpost?

7. Nu te-a găsit pe tine nepăsător şi te-a călăuzit?

8. Nu te-a găsit pe tine sărman şi te-a făcut bogat?

9. Cât despre orfan, pe el nu-l oprima!

10. Cât despre cel care cere, pe el nu-l alunga!

11. Iar cât despre îndurarea Domnului tău, despre ea vorbeşte!

SURAT AŞ-ŞARH

(Mekkană [12]; 8 versete)

În numele lui Allah Cel Milostiv, Îndurător

1. Oare nu ţi-am deschis ţie pieptul 

2. Şi nu am îndepărtat de la tine povara ta,

3. Care-ţi apasă pe spinare?

4. Şi nu am înălţat pomenirea ta?

5. Alături de greu vine şi uşorul!

6. Alături de greu vine şi uşorul!

7. Iar atunci când vei termina , trudeşte.

8. Dorindu-L pe Domnul tău!

SURATAT-TIN

(Mekkană [28]; 8 versete)

În numele lui Allah Cel Milostiv, Îndurător

1. Pe smochini şi pe măslini

2. Şi pe Muntele Sinin

3. Şi pe această cetate sigură!

4. Noi l-am creat pe om cu cea mai frumoasă înfăţişare,

5. Apoi îl întoarcem pe el în locul cel mai de jos,

6. Fără de aceia care cred şi împlinesc fapte bune, căci ei vor avea parte de răsplată neîntreruptă.

7. După aceasta, ce te mai face să tăgăduieşti Judecata?

8. Oare nu este Allah Cel mai Înţelept dintre judecători?

SURAT AL-‘ALAQ

(Mekkană [1]; 19 versete)

În numele lui Allah Cel Milostiv, Îndurător

1. Citeşte! În numele Domnului Tău care a creat, 

2. Care l-a creat pe om din sânge înghegat!

3. Citeşte! Domnul tău este cel mai Nobil,

4. Este Cel care l-a învăţat cu tocul [de scris],

5. L-a învăţat pe om ceea ce el nu a ştiut!

6. Dar nu! Omul întrece măsura, 

7. Când se vede bogat!

8. Însă la Domnul Tău se află întoarcerea!

9. Îl vezi tu pe cel care opreşte

10. Un rob [al lui Allah], când împlineşte Rugăciunea?

11. Dar dacă ar fi el pe calea cea dreaptă

12. Sau poruncind el evlavia?

13. Şi-l vezi tu când el tăgăduieşte sau întoarce spatele?

14. Oare nu ştie el că Allah vede?

15. Dar nu! Dacă nu va înceta, Noi îl vom apuca de smocul [de păr],

16. De somcul mincinos şi păcătos!

17. Să-i cheme el pe cei din preajma lui!

18. Iar Noi îi vom chema pe păzitorii Iadului!

19. Nu! Nu-i da lui ascultare, că prosternează-te şi apropie-te!

SURAT AL-QADR

(mekkană [25]; 5 versete)

În numele lui Allah Cel Milostiv, Îndurător

1. Noi am pogorât [Coranul] în noaptea al-Qadr.

2. Dar de unde să ştii ce este noaptea al-Qadr?!

3. Noaptea al-Qadr este mai bună decât o mie de luni!

4. În timpul ei se coboară îngerii şi Duhul, după voia Domnului lor, pentru orice poruncă!

5. Ea este pace, până la ivirea zorilor!

SURAT AL-BAYYINA

(Medintă [100]; 8 versete)

În numele lui Allah Cel Milostiv, Îndurător

1. Cei care nu au crezut dintre oamenii Cărţii, ca şi idolatrii, nu au încetat să nu creadă până nu le-a venit lor Dovada cea limpede:

2. Un Trimis din partea lui Allah, care să le citească foi curăţite,

3. În care sunt scripturi cu judecată dreaptă.

4. Şi nu s-au despărţit cei cărora le-a fost dată Cartea, decât după ce le-a venit lor dovada cea limpede.

5. Şi nu li s-a poruncit decât să-L adore pe Allah, cu credinţă curată şi statornică în religia Lui, să împlinească Rugăciunea şi să achite Dania. Şi aceasta este credinţa [comunităţii] celei drepte.

6. Cei care nu cred dintre oamenii Cărţii, ca şi idolatrii, în veci vor petrece în focul Gheenei. Aceştia sunt cei mai răi dintre toate făpturile.

7. Aceia care cred şi împlinesc fapte bune, aceia sunt cei mai buni dintre toate făpturile.

8. Răsplata lor de la Domnul lor sunt Grădinile Edenului, pe sub care curg pâraie, şi în ele vor petrece veşnic, căci Allah este mulţumit de ei, iar ei sunt mulţumiţi de El. Aceasta va fi pentru cel care se teme de Domnul său.

SURAT AU-ZALZALA

(Medintă [93]; 8 versete)

În numele lui Allah Cel Milostiv, Îndurător

1. Când pământul va fi zgâlţâit de cutremur

2. Şi va scoate pământul poverile lui

3. Şi omul va zice “Ce se întâmplă cu el?”

4. În ziua aceea, va spune el veştile ce le are,

5. Pentru că Domnul Tău îi va revela [ordona] lui.

6. În Ziua aceea, oamenii vor ieşi în cete, pentru ca să li se arate faptele lor.

7. Cel care a făcut un bine cât un grâunte de colb îl va vedea,

8. După cum, cel care a făcut un rău cât un grâunte de colb îl va vedea.

SURAT AL-‘ADIYAT

(Mekkană [14]; 11 versete)

În numele lui Allah Cel Milostiv, Îndurător

1. Pe alergătorii gâfâind,

2. Ce scot scântei,

3. Şi pornesc la atac dimineaţa,

4. Stârnind colbul,

5. Şi pătrund cu el în mijlocul mulţimii!

6. Omul este nemulţumitor faţă de Domnul său!

7. Şi el este martor pentru aceasta.

8. Şi iubirea lui pentru bogăţie este puternică!

9. Oare el nu ştie că atunci când se va risipi ceea ce este în morminte

10. Şi se va dezvălui ceea ce este în piepturi,

11. Atunci Domnul lor, în Ziua aceea, va fi Bineştiutor al lor?!

SURAT AL-QARI’A

(Mekkană [30]; 11 versete)

În numele lui Allah Cel Milostiv, Îndurător

1. “Ziua aceea care loveşte!”

2. Ce este “Ziua aceea care loveşte?”

3. De unde să ştii tu ce este “Ziua aceea care loveşte”?

4. În Ziua aceea oamenii vor fi ca fluturii risipiţi,

5. Iar munţii vor fi ca lâna scărmănată!

6. Cât despre cel ale cărui balanţe vor fi grele,

7. El va avea parte de o viaţă plăcută,

8. Iar cât despre cel ale cărui balanţe vor fi uşoare,

9. [El va fi aruncat] cu capul în jos în abis.

10. Şi de unde să ştii tu ce este el [abisul]?!

11. El este un Foc fierbinte!

SURAT AT-TAKATHUR

(Mekkană [16]; 8 versete)

În numele lui Allah Cel Milostiv, Îndurător

1. Vă abate goana după înavuţire,

2. Până când veţi vizita mormintele.

3. Nu! Voi veţi şti curând!

4. Şi încă o dat: Nu! Voi veţi şti curând!

5. Nu! Dacă aţi şti cu siguranţă!

6. Voi veţi vedea Iadul!

7. Încă o dată: Îl veţi vedea , cu siguranţă!

8. Apoi veţi fi întrebaţi, în Ziua aceea, despre plăceri!

SURAT AL-‘ASR

(Mekkană [13]; 3 versete)

În numele lui Allah Cel Milostiv, Îndurător

1. Jur pe timp! 

2. Că omul va fi în pierdere,

3. Afară de aceia care cred şi împlinesc fapte bune şi se îndeamnă unul pe altul către Adevăr şi se îndeamnă unul pe altul la răbdare.

SURAT AL-HUMAZA

(Mekkană [32]; 9 versete)

În numele lui Allah Cel Milostiv, Îndurător

1. Vai pentru tot clevetitorul şi defăimătorul

2. Care strânge avere şi o socoteşte,

3. Crezând că averea sa îl  va face nemuritor!

4. Dar nu! El va fi aruncat în Al-Hutama!

5. Şi de unde să ştii tu ce este Al-Hutama?

6. Focul aprins al ui Allah,

7. Care se înalţă peste inimi.

8. El se va închide deasupra lor,

9. În coloane întinse!

SURAT AL-FIL

(Mekkană [19]; 5 versete)

În numele lui Allah Cel Milostiv, Îndurător

1. Oare n-ai văzut tu ce a făcut Domnul tău cu oamenii elefantului?!

2. Oare nu a făcut El vicleşugul lor să fie în deşert?!

3. Şi a trimis peste ei păsări în stoluri,

4. Ca să arunce asupra lor cu pietre din lut ars!

5. Şi i-a făcut pe ei ca un ogor mâncat.

SURAT QURAYŞ

(Mekkană [29]; 4 versete)

În numele lui Allah Cel Milostiv, Îndurător

1. Pentru obiceiul [neamului] Qurayş,

2. Obiceiul lor pentru călătoria de iarnă şi cea de vară,

3. Să-L adore ei pe Stăpânul acestei Case,

4. Care-i hrăneşte, păzindu-i de foamete şi-i fereşte pe ei de spaimă!

SURAT AL-MA’UN

(Mekkană [17]; 7 versete)

În numele lui Allah Cel Milostiv, Îndurător

1. Îl vezi tu pe cel care tăgăduieşte Judecata?

2. El este acela care-l alungă pe orfan [cu asprime]

3. Şi nu îndeamnă la hrănirea sărmanului.

4. Şi vai acelora care fac Rugăciunea

5. Fiind fără de grijă faţă de Rugăciunea lor,

6. Care sunt numai făţarnici

7. Şi opresc de la ajutor

SURAT AL-LAWTHAR

(Mekkană [15]; 3 versete)

În numele lui Allah Cel Milostiv, Îndurător

1. Noi ţi-am dat ţie abundenţă.

2. Deci împlineşte Rugăciunea pentru Domnul Tău şi jertfeşte!

3. Cel ce te urăşte va fi fără copii!

SURAT AL-KAFIRUN

(Mekkană [18]; 6 versete)

În numele lui Allah Cel Milostiv, Îndurător

1. Spune: “O, voi, necredincioşi!

2. Eu nu ador ceea ce adoraţi

3. Şi nici voi nu adoraţi ceea ce ador eu.

4. Nici adorarea mea nu este asemeni adorării voastre.

5. Şi nici adorarea voastră nu este asemenea adorării mele!

6.  Voi aveţi religia voastră, iar eu am religia mea!”

SURAT AN-NASR

(Medintă [114]; 3 versete)

În numele lui Allah Cel Milostiv, Îndurător

1. Când vine biruinţa lui Allah şi cucerirea

2. Şi-i vezi pe oameni intrând în religia lui Allah în cete,

3. Atunci slăveşte-L cu laudă pe Domnul tău şi roagă-L pe El de iertare, fiindcă El este Iertător [cu cel care se căieşte]!

SURAT AL-MASAD

(Mekkană [6]; 5 versete)

În numele lui Allah Cel Milostiv, Îndurător

1. Să piară mâinile lui Abu Lahab şi să piară şi el!

2. Averea lui să nu-i fie de nici un folos şi nici ce a agonisit!

3. Va arde în Focul cu flăcări,

4. Împreună cu muierea lui, aducătoare de vreascuri,

5. Care va avea la gâtul ei o funie de fire [de palmier].

SURAT AL-IKHLAS

(Mekkană [22]; 4 versete)

În numele lui Allah Cel Milostiv, Îndurător

1. Spune: “El este Allah, Cel Unic!

2. Allah este Stăpânul!

3. El nu zămisleşte şi nu este născut

4. Şi El nu are pe nimeni egal!”

SURATAL-FALAQ

(Mekkană [20]; 5 versete)

În numele lui Allah Cel Milostiv, Îndurător

1. Spune: “Eu caut adăpost la Stăpânul revărsatului zorilor

2. Împtriva răului [venind] de la ceea ce El a creat

3. Şi împotriva răului întunericului care se aşterne

4. Şi împotriva răului vrăjitoarelor care suflă în noduri

5. Şi împotriva răului pizmuitorului, când pizmuieşte.”

SURAT AN-NAS nr 114
(Mekkană [21]; 6 versete)

În numele lui Allah Cel Milostiv, Îndurător

1. Spune: “Eu caut adăpost lşa Domnul oamenilor,

2. Stăpânul oamenilor,

3. Dumnezeul oamenilor,

4. Împotriva răului ademenitorului fugar

5. Care şopteşte în piepturile oamenilor,

6. Împotriva [şoaptelor] djinnilor şi oamenilor.”

